title: Hangon rintama 1941

text: Kun Saksa käynnisti operaatio Barbarossan eli hyökkäyksen Neuvostoliittoon 22. kesäkuuta 1941 klo 3.00, Luftwaffe teki ilmahyökkäyksen Hangon tukikohtaan noin 20 koneella jo illalla 22.6. ja yli 30 koneella iltapäivällä 23.6. Saksalaiskoneet olivat Junkers Ju 88-tyyppisiä ja ne lähtivät Itä-Preussista Proverenin lentokentältä. Suomen merivoimien esikunta kirjasi myös pommikoneita olleen 20. Tilannetta rintamalinjan takaa seuranneet suomalaiset luonnehtivat hyökkäystä täysin yllättäväksi ja erittäin massiiviseksi. Neuvostojoukot vastasivat hyökkäykseen taukoamattomalla ilmatorjuntatulella. Suomi katsoi olevansa sodassa Neuvostoliittoa vastaan kolme päivää myöhemmin, 25. kesäkuuta.


title: Hangon rintama 1941

text: Jatkosodan aattoina Hangon puolustusta vahvistettiin merkittävästi. Neuvostojoukkojen vahvuus pysyi suunnilleen samana. Enimmillään Hangon Ryhmään kuului yli 22 000 miestä heinäkuun alussa 1941. Silloin sen alue jaettiin kuuteen lohkoon. Kun pelättyä hyökkäystä ei tullut, ryhdyttiin siirtämään joukkoja muualle. 17. divisioona siirrettiin 17. heinäkuuta Laatokan Karjalaan. Lopulta vain Jalkaväkirykmentti 55 jäi Hankoon. Uudeksi komentajaksi tuli Eino Koskimies.


title: Hangon rintama 1941

text: Hangon Ryhmän erikoisuutena olivat ruotsalaiset vapaaehtoiset. Lopulta heitä oli niin paljon, että heitä varten piti perustaa oma pataljoonansa 10. elokuuta. Pataljoona sai nimen Svenska Frivilligbataljonen (SFB) ja sen komentajaksi tuli Hans Berggren.


title: Hangon rintama 1941

text: Lähes koko Hangon Ryhmän olemassaoloajan oli ollut suunnitteilla Hangon niemimaan valtaus. Tähän ei kuitenkaan ylipäällikkö Mannerheim antanut lupaa. Niinpä molemmilla osapuolilla näytti olevan puolustustehtävä Hangossa. Tämä johti siihen, että taistelut olivat pääasiassa tykistötaisteluja. Lappohjassa suomalaiset tekivät kylläkin väkivaltaisia tiedusteluhyökkäyksiä. Maarintamalla oli asemasotaa. Sen sijaan saarilla taisteltiin verisesti. Erityisesti neuvostosotilaat olivat erikoistuneet saaristosodankäyntiin. Taisteluja käytiin noin komppanioiden vahvuisin joukoin. Suurin taistelu muodostui Bengtskärin taistelusta. Muita taisteluja olivat Horsön taistelu, Morgonlandetin taistelu ja Hästön taistelu. Syksyn mittaan suomalaisten menestys kasvoi. Pimeän aikoihin suomalaiset tekivät jopa kanoottipartioretkiä.


title: Hangon rintama 1941

text: Lokakuussa 1941 Stavka totesi, ettei Hangon pitäminen kannattanut ja tekivät päätöksen sen tyhjentämisestä. Syinä olivat, että se oli ajautunut liian kauaksi etulinjasta, joukkoja tarvittiin muualle ja Punalipun Itämeren laivasto oli heikentynyt. Evakuointi suoritettiin niin, että marraskuun aikana puolet tukikohdan joukoista siirrettiin pienillä laivoilla Leningradiin. Viimeiset neuvostosotilaat jättivät Hangon 2.–3. joulukuuta 1941 välisenä yönä. Pääosa raskaasta kalustosta jäi paikalleen, mutta ne onnistuttiin tärvelemään. 3. joulukuuta aamulla suomalaiset totesivat Hangon tyhjennetyksi ja he etenivät tyhjään kaupunkiin päivällä.


title: Hangon rintama 1941

text: Lappohjassa, alkuperäisen rintaman kohdalla sijaitsee vuonna 1987 perustettu Rintamamuseo.


title: István Horthy

text: István Nagybányai Horthy (12. syyskuuta 1904 Pula – 20. elokuuta 1942 Aleksejevka) oli Unkarin valtionhoitajan amiraali Miklós Horthyn vanhin poika, poliitikko ja hävittäjälentäjä.


title: István Horthy

text: Horthy valmistui insinööriksi vuonna 1928. Sen jälkeen hän toimi unkarilaisen konepajayhtiö MÁVAGin höyryveturitehtailla. Hän toimi suunnitteluryhmässä ja osallistui moniin merkittäviin projekteihin kuten höyryveturi MÁV 424:n suunnitteluun. Vuosina 1934–1938 hän toimi yrityksen johtajana, ja vuodesta 1938 hän toimi sen pääjohtajana. Vuonna 1940 hän nai kreivitär Ilona Edelsheim-Gyulain. Hän suhtautui kansallissosialismiin epäilevästi ja esitti usein julkisesti kritiikkiä natsismia kohtaan. Tammikuussa 1942 hänen isänsä teki hänestä varavaltionhoitajan. "Pikku-valtionhoitajasta" tuli Unkarissa valtavan suosittu. Tämän jälkeen Horthy nuorempi lähetettiin itärintamalle. "Juutalaiskysymykseen" ja sen "lopulliseen ratkaisuun" Horthy suhtautui rikollisena toimintana. Hän lähetti Kiovasta isälleen kirjeen:


title: István Horthy

text: Horthy kuoli pian saapumisensa jälkeen selittämättömässä lentokoneen maahansyöksyssä itärintaman takana. On spekuloitu, että saksalaiset agentit olisivat tarkoituksellisesti pudottaneet hänen koneensa pelätessään hänen lisäävän natsismin vastustusta Unkarissa.


title: István Horthy

text: István Horthyn vanhin poika (myös etunimeltään István) on toiminut insinöörinä Indonesiassa, missä kääntyi muslimiksi , ja Yhdysvalloissa.


title: Grand Central Academy of Art

text: Grand Central Academy of Art on 2006 perustettu yhdysvaltalainen New Yorkissa, Manhattanilla sijaitseva koulu. Koulu on keskittynyt klassisen akateemisen taiteen tekotapoihin ja opettaa piirustusta, maalausta ja kuvanveistoa.


title: Grand Central Academy of Art

text: Opintosuunnitelma noudattaa klassista tapaa opetella piirtämisen, maalaamisen ja kuvanveiston taito. Luentoja on yleensä vähän, ja suurin osa ajasta vietetään piirtäen elävää mallia ja kipsipatsaita. Ohjaajat yleensä ainoastaan siis ohjaavat työskentelyä ja antavat kussakin vaiheessa tarvittavat tiedot perusteiden hallintaan. Kuvanveistoon ei ole yksittäistä opintosuunnitelmaa, vaan se on suunniteltu tukemaan piirtämistä antamalla oppilaille kuva ihmiskehon kolmiulotteisesta rakenteesta, kaksiulotteisten mittausten rinnalle.


title: Grand Central Academy of Art

text: Ensimmäinen vuosi piiretään ja maalataan grisaille-tekniikalla (tekniikka jossa paletilla on ainoastaan mustaa ja valkoista) kipsipatsaita, asetelmia ja elävää mallia. Toisena vuonna maalauksessa siirytään käyttämään koko väripalettia. Viimeisenä vuonna koko paletin käyttö jatkuu ja lisäksi oppilaille esitellään eri koulukuntien ja taiteilijoitten tekniikoita.


title: Grand Central Academy of Art

text: Opintosuunnitelma vaatii oppilailta vahvaa työmoraalia ja päättäväisyyttä tavoitteittensa suhteen. Tavallisesti pääopinto-ohjelman oppilaat työskentelevät koululla klo 9:00-17:00. On myös tavallista, että oppilaat jatkavat opintojaan koulupäivän jälkeenkin, niin että yhteensä harjoitteluaikaa päivässä voi kertyä yli 10 tuntia.


title: Grand Central Academy of Art

text: Oppilaitten käytössä on isot studiot, joissa käytetään yleensä ainoastaan kattoikkunoista tulevaa päivänvaloa esineiden ja mallien valaistukseen. Käytössä on myös laaja, yli 200 kipsin valikoima klassisia Metropolitan Museumin lahjoittamia kipsipatsaita.


title: Grand Central Academy of Art

text: Grand Centralin ohjaajien neuvomat tavat muistuttavat eniten Water Street Atelierin, L'Ecole Albert Defoisia ja Studio Escalieria. Perus mittaaminen perustuu vahvasti suhteelliseen mittaamiseen, jossa silmillä piirretään malliin suoria viivoja (yleensä vertikaaleja tai horisontaaleja), joiden avulla poimitaan yksinkertaisia pisteitä, joita sitten yhdistellään viivoilla. Grand Centralin, Waterstreetin, L'Ecole Albert Defoisin ja Studio Escalierin tapa piirtää eroaa selvästi firenzeläisestä Richard Lackin, Robert Hale Ives Gammelin ja muiden, luomasta perinteestä, joka pohjautuu enemmän Jean-Leon Geromen opettamiin tekniikkoihin ja sight-size piirustustekniikkaan.


title: Grand Central Academy of Art

text: Akatemiaa johtaa Jacob Collins. Avustavia opettajia pääopinto-ohjelmassa ovat Kate Lehman, Michael Grimaldi ja Dan Thompson. Työpajojen ja iltatuntien opettajiin kuuluu Camie Davis, Jon Demartin, Nicholas Hiltner, Sarah Lamb, Edward Minoff, John Morra, Richard Piloco, Frank Porcu, Travis Schlaht, Sam Wisneski, Brian Craig, Patrick Devonas, Douglas Flynt, Stephen Perkins, David Simon, Mark Tennant ja Yuqi Wang. Pääopinto-ohjelman ohjaajista suurin osa on saanut oppinsa joko Ted Seth Jacobsin tai hänen oppilaittensa alaisuudessa. Tekniikat ja tyyli ovatkin hyvin saman tapaiset kuin Jacobsin, toisaalta taas Jacobsin oppien pohjalta on alkanut kasvaa jo täysin uutta piirustus- ja maalaustyyliä jota opetetaan Grand Centralissa.


title: Sergei Avdejev

text: Sergei Vasiljevitš Avdejev (Сергей Васильевич Авдеев, s. 1. tammikuuta 1956) on eläkkeellä oleva venäläinen kosmonautti.


title: Sergei Avdejev

text: Avdejev syntyi Tšapajevskissä Samaran alueella. Hän valmistui Moscow Physics-Engineering Institute -koulusta vuonna 1979. Vuosina 1979–1987 hän toimi insinöörinä NPO Energija -yhtiössä. Hänet valittiin kosmonauttikoulutukseen tätä kautta 26. maaliskuuta 1987. Koulutus päättyi heinäkuussa 1989.


title: Sergei Avdejev

text: Avdejevilla oli jonkin aikaa maailmanennätys avaruuslentotunneissa: 747,6 vuorokautta Mir-avaruusasemalla. Elokuussa 2005 ennätys siirtyi Sergei Krikaljoville.


title: Sergei Avdejev

text: Avdejev jäi kosmonauttijoukoista eläkkeelle 14. helmikuuta 2003. Hän on naimisissa ja perheessä on kaksi lasta.


title: The Goon

text: The Goon on sarjakuva sarja, jonka on luonut Eric Powell vuonna 1999. Sarjakuva kertoo Goon nimisestä miehestä, joka kertoo olevansa pelätyn Labrazio gangsterin leivissä. Goon ja hänen apulaisensa Franky joutuvat usein ongelmiin, joihin sisältyy useimmiten zombielaumoja, joita ohjailee Nameless Zombie Priest.


title: The Goon

text: Sarjassa käsitellään paljon paranormaaleja ilmiöitä, kuten erilaisia hirviöitä ja toisia ulottuvuuksia.


title: The Goon

text: The Goonin julkaisi ensimmäiseksi Avatar Press 1999. Powell ei kuitenkaan ollut tyytyväinen Avatarin laatuun, joten hän lopetti sarjakuvien lähettämisen ja odotti sopimuksen raukeamista. Sen jälkeen hän ei kuitenkaan löytänyt uutta julkaisijaa, joten hän alkoi itse julkaista sarjaa vuonna 2002 Albatross Exploding Funny Booksin kanssa. Nämä itse julkaistut teokset herättivät huomiota Dark Horse Comicsissa, joka kyseli Powellia liittymään riveihinsä. Vuonna 2003 Goonin julkaisut siirtyivät Dark Horselle.


title: SikTh

text: SikTh on englantilainen progressiivista metallia ja mathcorea soittava yhtye. Vuonna 1999 perustettu yhtye on julkaissut kolme studioalbumia. Vuosina 2009–2014 yhtye oli tauolla. SikThin tekninen soittotyyli on vaikuttanut djent-tyylisuunnan kehitykseen.


title: SikTh

text: SikTh perustettiin Lontoossa 1999, ja ensimmäisen vuoden aikana yhtyeen jäsenet vaihtuivat usein. Lopullinen kokoonpano muodostui vuonna 2001. SikTh sekoitti musiikissaan sellaisia genrejä, kuten thrash metalia, metalcorea, death metalia ja power metalia. Lisäksi heidän musiikissaan on runsaasti progressiivisia elementtejä ja soitanta on hyvin teknistä. SikThiä pidetään djent-suuntauksen uranuurtajana Meshuggahin ohella


title: SikTh

text: Toukokuussa 2007 yhtyeen laulajat Mikee Goodman ja Justin Hill ilmoittivat eroavansa yhtyeestä kuluvan vuoden aikana henkilökohtaisten syiden ja muiden musiikkiprojektiensa vuoksi. He erosivat syyskuussa 2007. Muut yhtyeen jäsenet ilmoittivat yhtyeen hajoamisesta toukokuussa 2008. 15. tammikuuta 2012 SikThille luotiin viralliset Facebook-fanisivut, missä ei vielä kerrottu yhtyeen palaamisesta. Vuoden 2014 alussa SikTh ilmoitti esiintyvänsä samana vuonna Download-festivaalilla. Keikasta tulleen hyvän palautteen vuoksi yhtye palasi studioon vuonna 2015. EP nimeltä Opacities julkaistiin sen vuoden joulukuussa. Justin Hill erosi vuonna 2016 ja hänet korvasi Joe Rosser. Vuonna 2018 julkaistiin SikThin kolmas studioalbumi "The Future in Whose Eyes?"


title: Kuitti

text: Kuitti (myös kassakuitti) on yleisesti käytössä oleva suorituksesta saatava, vapaamuotoinen kirjallinen tai sähköinen todiste. Kuitin luovuttaja toteaa transaktion tapahtuneen, jonka todisteena toimii kuitti-asiakirja.


title: Kuitti

text: Veroviranomaiset vaativat, että veroilmoituksen kuitit pitää säilyttää kuusi vuotta verovuoden päättymisestä.


title: Kuitti

text: Suomessa käteiskaupasta on ollut pakollista tarjota kuitti asiakkaalle vuoden 2014 alusta alkaen. Laki kuitintarjoamisvelvollisuudesta käteiskaupassa (30.8.2013/658) koskee niitä yrityksiä, joiden liikevaihto on yli 8 500 euroa. Sen mukaan tavaran tai palvelun ostajalle on tarjottava maksusuorituksesta laadittu kuitti, jos maksu suoritetaan käteisellä rahalla tai siihen rinnastettavalla maksutavalla. Kuitti voidaan tarjota sähköisesti. Laissa on myös tarkkaan määritetty pakolliset tiedot, jotka kuitissa on oltava.


title: Kuitti

text: Laki ei kuitenkaan koske


title: Kuitti

text: Korkeimman hallinto-oikeuden päätöksen mukaan kuittia ei tarvitse tulostaa, jos asiakas ei sitä halua.


title: Kuitti

text: Mikäli ostetulla tuotteella on takuu, käytetään kuittia usein takuutodistuksena. Käytännön maksutapahtumissa kuitti voi olla pienestä paperinpalasta (~lämpöpaperikuitti) tai suuremmissa kaupoissa useista sivuista koostuva dokumentti. Jos kuluttaja valittaa yritykselle laitteen rikkoutumisesta, yritys ei voi kieltäytyä korjaamisesta vain sen perusteella, ettei takuun voimassaoloa ole näytettävissä. Takuukuitin olemassaolo ei ole ratkaiseva tekijä arvioitaessa, kuuluuko vian korjaaminen yrityksen vastuulle vai ei.


title: Kuitti

text: Lain mukaan kuitissa on oltava seuraavat tiedot:


title: Mykola Bažan

text: Mykola Platonovytš Bažan (, 9. lokakuuta 1904 Kamjanets-Podilskyi – 23. marraskuuta 1983 Kiova) oli neuvostoliittolainen ja ukrainalainen kirjailija ja runoilija. Hän sai työstään Stalin-palkinnon.


title: Puokiojärvi

text: Puokiojärvi sijaitsee Puokion kylän läheisyydessä Puolangan kunnassa Kainuussa, Oulun läänissä. Puokiojärvi on kylän suurimpia järviä. Sen kalakantaan kuuluvat yleisimmät suomalaiset kalalajit, mutta siihen istutetaan säännöllisesti myös kirjolohta ja siikaa. Järvi on syvimmillään neljäntoista metrin syvyinen.


title: Puokiojärvi

text: Rannat ovat asuttuja, pohjoisen puolelta järven ohi kulkee seututie 800, jonka vieressä on pieni uimaranta laitureineen. Muuten järven ympäri ei ole yhtenäistä tieyhteyttä. Itärannan puolella Pelkosenniemen kohdalla on Isosaari-niminen saari.


title: Havaijinalbatrossi

text: Havaijinalbatrossi ("Phoebastria immutabilis") on keskikokoinen albatrossi. Lajin nimesi Walter Rothschild 1893.


title: Havaijinalbatrossi

text: Linnun pituus on noin 80 cm, siipien kärkiväli 2,1 m ja paino keskimäärin 3,2 kg. Kooltaan se on mustajalka-albatrossin luokkaa. Havaijinalbatrossin habitus on lokkimainen: sen selkä on musta ja alapuoli sekä kaula valkoiset. Poskella on harmaa laikku. Koiras on noin 10 % naarasta kookkaampi.


title: Havaijinalbatrossi

text: Pohjoisen Tyynenmeren pesimälaji. Valtaosa, noin 90 % lajin kannasta pesii Havaijin luoteisilla saarilla, muun muassa Midway ja Laysan saarilla, joilta laskettiin 441 178 pesää vuonna 2003. Japanin ja Meksikon ulkosaarilla pesii noin 500 paria. Kaikkiaan tunnetaan tällä hetkellä 16 pesimäpaikkaa, joista yhdeksällä pesii yli 100 paria. Lajin kanta on kasvamassa mutta on edelleen vain murto-osa sadan vuoden takaisesta, jolloin massiivisen höyhenten keräämisen takia tapettiin valtava määrä albatrosseja. Tällä hetkellä pahin ongelma on avomeren pitkäsiimakalastus, jonka yhteydessä kuolee vuosittain noin 10 000 havaijinalbatrossia.


title: Havaijinalbatrossi

text: Pesimäyhdyskunnat sijaitsevat puuttomilla saarilla ja atolleilla. Pesimäajan ulkopuolella havaijinalbatrossit kiertelevät Tyynellä merellä Kiinan, Alaskan ja Meksikon rajaamalla alueella.


title: Havaijinalbatrossi

text: Laji pesii vuosittain. Parit solmivat elinikäisen parisuhteen ja saapuvat pesimäsaarelleen lokakuun lopulla yhdessä. Pesä on kuoppa maassa. Naaras munii yhden munan, jota molemmat puolisot hautovat yhteensä noin 65 päivää. Poikanen on lentokykyinen noin 160 päivän ikäisenä.


title: Havaijinalbatrossi

text: Syö kaloja, mustekaloja, äyriäisiä ja haaskoja.


title: Lydia Mendoza

text: Lydia Mendoza (21. toukokuuta 1916, Houston, Teksas – 20. joulukuuta 2007) oli yhdysvaltalainen tejanomusiikin laulaja ja kitaristi.


title: Lydia Mendoza

text: Mendoza syntyi muusikkosukuun ja aloitti siksi uransa jo varhain. Laulu "Mal Hombre" oli huomattava menestys espanjankielisessä yhteisössä ja toi Mendozalle levytyssopimuksen Bluebird Recordsin kanssa. Kaikkiaan hän levytti vuosina 1934–1940 lähes 200 laulua Bluebirdille.


title: Lydia Mendoza

text: Mendoza aloitti uransa esiintymällä perheenjäsentensä kanssa, mutta hän jatkoi vielä äitinsä kuoltua vuonna 1952. Hän jatkoi uraansa yli 70-vuotiaaksi ja ilmoitti vetäytymisestään vasta 1988.


title: Lydia Mendoza

text: Mendoza kärsi 1980-luvun lopulla invalidisoivan aivohalvauksen. Hänelle myönnettiin Yhdysvaltain National Medal of Arts vuonna 1999. Hän eli 91-vuotiaaksi.


title: Konsultti

text: Konsultti on yleisnimike organisaation ulkopuoliselle neuvovalle asiantuntijalle. Erityisesti nimitystä käytetään henkilöstä, joka on erikoistunut liikeyritysten tekniseen tai taloudelliseen kehittämiseen ja neuvontaan. . Konsultointityön määrite on laaja ja kattaa aiheet räjähdys- ja louhintakonsultoinnista liikkeenjohdon neuvontaan tai sisustamiseen.


title: Konsultti

text: Konsulttien rooli ja tehtävänkuva sekä konsulttityön arvo asiakkaalle on hyvin vaihtelevaa, ja konsultin tehtävissä voi toimia hyvin monella eri koulutustaustalla.


title: Konsultti

text: Konsulttien rooli yritysten päätösten vahvistajina tai jopa päätösten ehdottajina asettaa konsultin toiminnalle merkittävän vastuun. Asiansa osaava konsultti voi luoda yritykselle lisäarvoa asiantuntemuksensa avulla. Epäpätevä konsultti voi aiheuttaa vahinkoa sekä yrityksille että sen työntekijöille ja sidosryhmille.


title: Konsultti

text: Liikkeenjohdon konsultoinnin kysyntä kasvoi vuosien 1980 ja 1997 välillä lähes 20-kertaiseksi. Syinä olivat muun muassa nopea tietotekniikan kehitys sekä erilaisen sääntelyn purkaminen eri toimialoilla, jotka vaikuttivat yritysten toimintaympäristön muutoksen nopeutumiseen.


title: Konsultti

text:
Liikkeenjohdon konsultoinnin tarjoajat ovat nykyisin lähinnä joko suuria kansainvälisiä toimijoita kuten Accenture ja Capgemini tai sitten pieniä, paikallisia erityisosaajia. Suuret konsulttiyritykset, joista monet ovat syntyneet tilintarkastustoiminnan ja konsultoinnin yhdistymisistä, tarjoavat usein sekä strategista konsultointia kuin tietoteknistä ja taloushallinnon osaamista.
Jotkut isot konsulttiyritykset, kuten Pöyry, yhdistävät tuotantoteknisen insinöörikonsultoinnin liikkeenjohdon konsultointiin.


title: Konsultti

text: Pienemmistä ja erikoistuneemmista konsulttiyrityksistä esimerkkejä ovat rekrytointiin ja muihin henkilöstöhallinnon kysymyksiin erikoistuneet toimistot kuten MPS sekä myynnin kehittämiseen ja myyjien valmentamiseen erikoistuneet konsultit kuten Mercuri International.


title: Konsultti

text: Liikkeenjohdon konsultoinnin katsotaan periytyvän 1800- ja 1900- lukujen vaihteen taylorismista eli “tieteellisen liikkeenjohdon” ja työntutkimuksen tekniikoista. Toisaalta konsultointi tai muu neuvonta ja suostuttelu on ikivanha taito; neuvonantajia käyttivät jo muinaisen Rooman senaattorit. Yritysten konsultointi alkoi kehittyä omaksi toimialakseen 1930-luvun Yhdysvalloissa, kun uusi kilpailulainsäädäntö muutti yritysten toimintaympäristöä kieltämällä ja rajoittamalla muun muassa kartellien ja trustien toimintaa. Pankeilta kiellettiin asiakasyritystensä ylimmän johdon neuvominen strategisissa kysymyksissä, ja markkina-aukko täyttyi nopeasti itsenäisistä asiantuntijoista.


title: Konsultti

text: Toisen maailmansodan jälkeen amerikkalaiset liikkeenjohdon konsultit kuten McKinsey & Co levittäytyivät Eurooppaan. Suomessa liikkeenjohdon konsultointi ja jatkokoulutus olivat pitkään kytköksissä korkeakoulujen kanssa. Sotakorvauksista selviytymiseksi oli aluksi keskityttävä teollisen tuotannon tekniikkaan ja johtamiseen. Vuonna 1942 Suomen teollisuusliitto ja Puolustusvoimien päämaja olivat perustaneet sotateollisuuden järkeistämiseksi Teollisuuden Työteholiiton, josta sotien jälkeen syntyi konsulttiyritys Oy Rastor Ab.


title: Konsultti

text: Liikkeenjohdon konsultoinnin yleistymistä Suomessa estivät eri yritysten huippujohtajien tiiviit keskusteluyhteydet ja tiukat reviirirajat. Tieto kunkin alan “parhaista käytännöistä” käytännöistä levisi näin nopeasti. Myös suomalaisten johtajien käytännön asiantuntijuus tuotantotekniikastaan ja liikesalaisuuksien varjelu usein estivät ulkopuolisten päästämisen asioissa neuvomaan.


title: Konsultti

text: T. K. Ritvala oli 1950-luvun puolivälistä lähtien yksi merkittävimpiä liikkeenjohdon konsultoinnin erityisosaajia. Hän arvioi Talouselämä-lehdessä vuonna 1966, että Suomessa toimi silloin runsaat sata konsulttia, joista ulkomaalaisia noin neljännes. 1960-luvun alussa oli perustettu Liikkeenjohdon konsultit LJK ry.


title: Konsultti

text: Suomalainen Rastor ja H.B. Maynard & Co perustivat vuonna 1968 tasaosuuksin Mec-Rastor-konsulttiyrityksen, jolla oli 1970-luvulla noin kahden kolmasosan markkinaosuus. Muita toimijoita olivat muun muassa ruotsalainen SIAR, henkilöstökonsultit Psyko ja MPS sekä Yritysvalmennus ja strategiakonsultti S.A.M.I.


title: Konsultti

text: Kansainvälistyvät suomalaisyritykset oppivat 1980-luvulla käyttämään myös suurten kansainvälisten konsulttijättien palveluita niin, että vuosikymmenen lopulle tultaessa konsultoinnin kilpailuasetelma oli perusteellisesti muuttunut. Suomen 1990-luvun alun lama leikkasi raskaasti myös konsultoinnin kysyntää.


title: Konsultti

text: Laman jälkeen erityisesti tehokkuus- ja rationalisointikonsultointi lähti taas nousuun, usein suurten kansainvälisten toimistojen toteuttamana. Fuusioiden aalto teki kansainvälisistä jäteistä entistäkin suurempia. Aiempi markkinajohtaja Mec-Rastor ostettiin osaksi suurta Coopers & Lybrandia, josta sittemmin tuli PricewaterhouseCoopers. Ruotsalainen SIAR fuusioitui ranskalaisen Bossardin kanssa 1990, mistä tuli nykyisen Capgeminin yksi alkujuonne. Strategiakonsultointiin erikoistunut S.A.M.I. myytiin Ernst & Youngille 1997.


title: Konsultti

text: Stanfordin yliopiston ja Maailmanpankin tutkimuksessa satunnaiselle joukolle intialaisia tekstiiliyrityksiä annettiin Accenturen liikkeenjohdon konsultaatiota. Kannustimia parannettiin, tehtävät ja vastuut määritettiin tarkemmin, kehitettiin protokollia tuotannon ja varaston hallintaan, epäkohtia korjattiin. Toimet olivat ikivanhoja konsultoinnin rutiinikäytäntöjä. Tutkimuksen mukaan hyödyt vertailuyrityksiin nähden olivat 300 000 dollaria vuodessa, vaikka konsultaatio olisi maksanut vain 250 000 dollaria.


title: Konsultti

text: Virheitä syntyi puolet vähemmän, varastoja saatiin pienennettyä 20 % ja silti tuotanto kasvoi 5 %.


title: Konsultti

text: Myös julkisella sektorilla kuten terveydenhoidossa ja koulutuksessa tarvittaisiin parempaa hallintoa. Tutkimuksen mukaan koulutuksen ja terveydenhoidon tehokkuus olivat nekin yhteydessä johtamiskäytäntöjen laatuun.


title: Konsultti

text: Tutkimuksessa parhaat johtamiskäytännöt löytyivät Yhdysvalloista ja Japanista, huonoimmat kehitysmaista, joskin niistäkin löytyi poikkeusyrityksiä.


title: Maihuenia

text: Maihuenia on kaksi kaktuslajia käsittävä kasvisuku. Suvun ainoat lajit ovat "M. poeppigii", joka löydettiin 1898 ja "M. patagonica", joka löydettiin 1919. Kumpikin laji on kotoisin Argentiinan ja Chilen eteläosien vuoristoista, missä ne kasvavat leveysasteesta riippuen merenpinnan tasosta 2400 metrin korkeuteen.


title: Maihuenia

text: "Maihueniat" ovat melko alkeellinen kaktusryhmä ja ne poikkeavat monin tavoin muista kaktuskasveista. Aikaisemmin niiden ajateltiin olevan sukua puukaktuksien, opuntioiden tai rankokaktuksien kanssa, mutta 1990-luvun alussa suoritetut DNA-tutkimukset osoittivat "Maihuenioiden" olevan geneettisesti kaukana näistä. Nykyään ne luetaankin kokonaan omaksi alaheimokseen.


title: Maihuenia

text: Kumpikin laji on noin 40cm korkuiseksi kasvava kaktus, jolla on sylinterimäinen, joustava ja runsaasti haarautuva varsi sekä meheviä lehtiä. Kasvin pinta on tahmea. Piikit ovat pitkiä ja niitä kasvaa kolme kappaletta kustakin areolista. Kukat muistuttavat paljon opuntioiden kukkia ja pitkänomaisissa hedelmissä on mehukas hedelmäliha.


title: Maihuenia

text: Kasvutavaltaan lajit poikkeavat muista kaktuksista. Ne kasvavat muodostaen hyvin tiiviitä, keidasmaisia varvikoita, joiden läpimitta voi olla muutamia metrejä. "M. patagonican" kasvustojen keskiosissa on usein vanhoja, kuolleita versoja. Tyypillinen kasvupaikka on avoimella hiekkamaalla alueella, jolla sadetta on harvoin. Useimmista muista kaktuksista poiketen "Maihueniat" joutuvat sietämään talvikuukausina pitkiä pakkasjaksoja, jopa −20 °C pakkasta sekä lunta. Ne ovatkin hyvin erikoistuneita ekologiseen lokeroonsa, Patagonian vuoristojen kuiviin ja kylmiin oloihin.


title: Akustinen bassokitara

text: Akustinen bassokitara (myös akustinen basso) on akustisen kitaran esimerkin mukaan tehty kielisoitin, jossa on yleensä neljä tai viisi kieltä. Akustinen bassokitara viritetään samoin kuin sähköinen bassokitara ja kontrabasso.


title: Akustinen bassokitara

text: Ensimmäisen modernin akustisen bassokitaran toi markkinoille Ernie Ball vuonna 1972. Päinvastoin kuin sähkökitaran ja akustisen kitaran tapauksessa, akustinen bassokitara kehitettiin ja tuotiin markkinoille vasta sähköisen version jälkeen.


title: Akustinen bassokitara

text: Elektroakustinen bassokitara on muuten kuin akustinen bassokitara, mutta siinä on sisäänrakennettu mikrofoni, joka mahdollistaa soittimen sähköisen vahvistuksen.


title: Sanda Ladoși

text: Sanda Ladoși (s. 2. tammikuuta 1970) on romanialainen laulaja.


title: Sanda Ladoși

text: Ladoși aloitti musiikkiharrastuksen lapsena. Hän oppi laulamaan ja soittamaan pianoa ja kitaraa. Hän syntyi opettajaperheeseen ja opiskeli itsekin aluksi kasvatusalaa, mutta lähti sitten Bukarestiin ammattimuusikon uran toivossa. Hän opiskeli lisäksi lakia.


title: Sanda Ladoși

text: Ladoși on esiintynyt kansainvälisesti ja julkaissut useita studioalbumeita. Lisäksi hän on tehnyt yhteistyötä mm. Marcel Pavelin kanssa. Hän edusti vuonna 2004 Romaniaa Eurovision laulukilpailussa kappaleellaan "I Admit".


title: M/S Finnforest

text: M/S Finnforest () on irlantilaisen Celtic Link -varustamon omistama ro-ro-rahtialus. Alus on rakennettu vuonna 1978, Ulsanissa, Etelä-Koreassa ja alun perin sen nimi oli "Stena Project". Kuollutta painoa "Finnforest"illa on 8 811 tonnia ja sen jääluokitus on 1A eli se pystyy useimmissa jääolosuhteissa kulkemaan yksin. Alus on rekisteröity Ruotsin lipun alle ja sen kotisatama on Tukholma. Nykyisin aluksella operoi suomalainen rahtivarustamo Finnlines reitillä Turku–Travemünde.


title: M/S Finnforest

text: 29. marraskuuta 1977 alus laskettiin vesille eteläkorealaisella Hyundai Shipbuilders & Heavy Industriesin telakalla (nyk. Hyundai Heavy Industries). Aluksen rakennusnumero on 648. Alus valmistui maaliskuussa vuonna 1978 kuudentena 11 aluksen sarjasta, jonka muodostavat valmistumisjärjestyksessä M/S Global Freighter (nimi valmistuessa "Merzario Ausonia"), M/S Stena Transfer ("Stena Runner"), M/S Tor Baltica ("Elk"), M/S Kilmore ("Norsky"), uponnut M/S Finnbirch ("Stena Prosper"), M/S Atlantic Freighter ("Tor Felicia"), M/S Stena Partner ("Alpha Enterprise"), M/S Global Carrier ("Imparca Express I"), M/S Stena Transporter ("Merzario Espania") ja M/S Diplomat ("Stena Trader").


title: M/S Finnforest

text: 23. maaliskuuta 1978 laiva luovutettiin Stena Container Linen haltuun, joka rekisteröi aluksen "Stena Project"-nimisenä Yhdistyneen kuningaskunnan lipun alle. Kotisatamaksi tuli Lontoo. Samana päivänä se aikarahdattiin Atlantic Container Linen liikenteeseen, reitille Southampton–Antwerpen–Rotterdam–Le Havre–Liverpool–Göteborg–Bremerhaven–Halifax–Montréal. Alus myös nimettiin tuolloin uudelleen: "Atlantic Project"iksi.


title: M/S Finnforest

text:
Vuonna 1981 Stena RoRo Line osti aluksen ja rekisteröi sen Maltan lipun alle. Kotisatamaksi tuli Valletta. Samana vuonna italialainen Andrea Merzario S.P.A. vuokrasi aluksen Italian ja Saudi-Arabian väliseen liikenteeseen, nimellä "Merzario Hispania". Marraskuussa 1983 alus palautettiin tilausliikenteeseen Stena RoRo Line Ltd:lle, joka rekisteröi laivan Kyproksen lipun alle. Samalla myös aluksen nimi vaihdettiin "Stena Hispania"ksi. Vuonna 1984 alus siirtyi Stena Caribbean Ltd:n haltuun ja Caymansaarten lipun alle. Myöhemmin samana vuonna suomalainen Kotka Line Oy vuokrasi aluksen liikenteeseensä, linjalle Suomi–Iso-Britannia–Länsi-Afrikka. Myös aluksen nimi vaihtui: "Kotka Violet".
Jälleen vuonna 1985 alus palasi tilausliikenteestä, jonka jälkeen sai uuden nimen: "Stena Hispania". Tammikuussa 1986 alus sai jälleen uuden nimen: "Stena Britannica" ja se rekisteröitiin Britannian alusrekisteriin, kotisatamanaan Lontoo. Myöhemmin samana vuonna Stena Britannica meni Hapag Lloyd Werftin telakalle Bremerhaveniin, Saksaan, jossa alukseen rakennettiin uusi sääkansi. Telakalta päästyään Stena Portlink aloitti liikennöinnin aluksella Ruotsin ja Ison-Britannian välillä.


title: M/S Finnforest

text: Vuoden 1988 tammikuussa laiva aikarahdattiin suomalaisen Oy Rettig Ab:n liikenteeseen, nimellä "Bore Britannica". Rettig rekisteröi aluksen Suomen alusrekisteriin. Myöhemmin saman kuukauden aikana Bore Ro-Ro vuokrasi vastakastetun Bore Britannican Suomen ja Ison-Britannian väliseen liikenteeseensä. 1. joulukuuta 1988 Rettig osti aluksen. Luovutus tapahtui 7. joulukuuta, jonka jälkeen alus aloitti liikennöinnin Helsingin ja saksalaisen Kielin satamakaupungin välillä. 14. tammikuuta 1991 Bore Britannica törmäsi yhteen M/S Dronning Margrethe II -nimisen aluksen kanssa Fehmarn Beltin salmessa eteläisellä Itämerellä. Vuonna 1992 Finncarriers vuokrasi aluksen, linjalle Turku–Rauma–Travemünde–Rostock–Lyypekki.


title: M/S Finnforest

text: Vuoden 1996 marraskuussa Bore Lines osti laivan ja rekisteröi sen Ruotsin lipun alle. Oston yhteydessä myös laivan nimi muuttui nykyiseen muotoon eli "Finnforestiksi". Vuonna 1997 P&O North Sea Ferries vuokrasi aluksen. Vuonna 1999 alus päätyi nykyisen omistajansa, ruotsalaisen Strömma Turism & Sjöfart AB:n omistukseen. Lokakuussa 2001 Finnforest aloitti liikenteen Helsingin ja Århusin välillä. Tammikuussa 2007 Finnforest siirtyi Helsingin ja Gdynian väliseen liikenteeseen. 4. joulukuuta 2007 Finnforest vaihtoi omistajaa, kun Celtic Link otti aluksen haltuunsa. Uusi omistaja aikarahtasi aluksen edelleen Finnlinesin liikenteeseen.


title: Kirjopäivänsini

text: Kirjopäivänsini eli päivänsini ("Ipomoea tricolor") on köynnöskasvi, joka kietoutuu tuen ympärille varrellaan. Päivänsinen varret voivat kasvaa 2–3 metriä pitkiksi. Sen lehdet ovat vaaleanvihreitä ja muodoltaan herttamaisia. Hyvissä olosuhteissa lehdistöstä tulee hyvin runsas. Päivänsinen kukat ovat suippomaisia. Yksittäinen kukka kestää vain yhden päivän, mutta päivänsini tuottaa kierteisiä nuppuja niin paljon, että kukkia riittää koko kesäksi. Suosituimman lajikkeen, 'Heavenly Blue', kukat ovat yli 10 cm leveitä ja puhtaan siniset.


title: Kirjopäivänsini

text: Päivänsinen siemenillä on syötynä huumaava vaikutus, sillä ne sisältävät LSA:ta.


title: Kirjopäivänsini

text: Päivänsinellä on pitkä historia hallusinogeeninä. Eteläamerikkalaiset intiaaniheimot käyttivät sitä rituaaleissaan.


title: Kirjopäivänsini

text: Päivänsini oli asteekkien pyhä kasvi, "tlitliltzin" ("pyhä musta"). Asteekit hauduttivat siemenistä juomia, joita juomalla he pääsivät transsimaiseen tilaan ja yhteyteen henkien kanssa. Ennen uhritoimituksia asteekkiparantajat hieroivat vartaloihinsa päivänsinen siemenistä, tupakasta ja hyönteisistä tehtyä seosta. Asteekit uskoivat, että päivänsinen siemenet takasivat uhrille jälleensyntymisen uhrikuoleman jälkeen.


title: Kirjopäivänsini

text: Atsteekkien lisäksi muun muassa mayat, mazatekit, mixteekit ja zapoteekit käyttivät päivänsineä. Lisäksi meksikolaisten parantajien sanotaan yhä käyttävän päivänsinen siemeniä saadakseen tietoja parannettavan henkilön sairauksista.


title: Kirjopäivänsini

text: Suomessa kirjailija Juha Mannerkorpi on kirjoittanut romaanin "Päivänsinet" (1979). Siinä sairauden takia huoneeseensa sidottu kertoja seuraa päivänsinen kasvua ja kukkimista.


title: Suomen Sulkapalloliitto

text: Suomen Sulkapalloliitto on vuonna 1954 sulkapallon harrastusta edistämään perustettu yhteisö. Suomen Sulkapalloliitto on 125 jäsenseuran yhteisö, jonka tehtävänä on edistää lajitoimintaa Suomessa.


title: Suomen Sulkapalloliitto

text: Suomen sulkapallon arvokisavoittoihin lukeutuvat Pontus Jäntin kaksinpelin kultamitali nuorten EM-kisoista Varsovasta vuodelta 1987 sekä Ville Långin ja Maria Väisäsen pronssimitalit kaksinpeleissään vastaavassa kisassa 2003. Arvokisavoittoihin lukeutuvat myös Pontus Jäntin veteraanien (+35-v.) MM-kulta vuodelta 2004 ja Kari Laakson ja Stefan Packalénin miesten nelinpelin hopea +55-luokan MM-kisoissa.


title: Asiakirja

text: Asiakirja on todistusvoimainen, laillisesti pätevä dokumentti.


title: Asiakirja

text: Asiakirjalla tarkoitetaan vuoden 1994 arkistolaissa ”kirjallista tai kuvallista esitystä taikka sellaista sähköisesti tai muulla vastaavalla tavalla aikaansaatua esitystä, joka on luettavissa, kuunneltavissa tai muutoin ymmärrettävissä teknisin apuvälinein”.


title: Asiakirja

text: ISO-standardin mukaan asiakirjat ovat: "organisaation tai henkilön tehtäviensä tai lakiperusteisten velvollisuuksiensa hoitamisen yhteydessä todisteeksi tai informaatioksi tuottamaa, vastaanottamaa ja ylläpitämää tietoa" [ISO RM 2001].


title: Asiakirja

text:
Dokumentilla on sosiaalinen tarkoitus: se on tarkoitettu organisaatiossa monien henkilöiden luettavaksi ja myös aloittamaan vuorovaikutuksen näiden henkilöiden välillä.
Asiakirja eroaa muista dokumenteista neljällä sektorilla. Muihin dokumentteihin verrattuna asiakirjalla on kontekstuaalinen, evidentaalinen (todistusvoimainen), kollektiivinen ja historiallinen osa. Kontekstuaalisuus kertoo missä ja milloin asiakirja on laadittu ja kuka sen on laatinut. Kontekstuaalisuudella tarkoitetaan siis asiakirjan tuontantoympäristöä. Se ohjaa asiakirjan elinkaarta luomisesta pysyväissäilytykseen, sillä kontekstitietojen perusteella asiakirja liitetään sen tuottaneeseen toimintaan sekä arkistokokonaisuuteen. Evidentaalisuus tarkoittaa todistusvoimaisuutta: asiakirja on lainvoimainen todiste toiminnasta. Asiakirjan evidentaalisuuden korostamisesta käydään keskustelua, sillä sen korostaminen aiheuttaa asiakirjan kulttuurillis-historiallisien ominaisuuksien vähempää painotusta. Laajemman käsityksen mukaan asiakirjat ovatkin sekä todistevoimaisia jälkiä toiminnasta, että säilyttämisenarvoisia muistielementtejä. Asiakirjan tulee linkittyä muihin toiminnan aikana syntyneisiin asiakirjoihin, sillä todistusvoimaisuus syntyy kollektiivisuudesta. Kollektiivisuus tarkoittaa sitä, että asiakirja saa todistusvoimansa ja arvonsa linkitettynä toimintaprosessin tuottamiin muihin asiakirjoihin. Irrallisena asiakirja on dokumentti vailla todistusvoimaa ja kontekstia. Historiallisuudella taas tarkoitetaan kyseisen asiakirjan muutosta sen elinkaaren aikana. Asiakirjan merkitys voi ajan kuluessa muuttua useaankin otteeseen, ja niin organisaation kuin yhteiskunnan muistin kannalta muutokset tulee kirjata ylös.
Jopa tyhjät paperit ja mainokset voivat olla dokumentteja, mutta ne eivät ole asiakirjoja, koska niillä ei ole asiakirjalle ominaisia arvoja. Joidenkin asiakirja-ammattilaisten näkökulmasta asiakirjoiksi pitäisi luokitella vain sellaiset dokumentit, jotka on suunniteltu säilytykseen tai formaaliksi kirjattu asiakirjahallinnan tietokantoihin. Ne voi kuitenkin nähdä myös laajemmassa merkityksessä informaation kategoriana Muista informaation kategorioista asiakirja eroaa olemalla tyypillisesti ainutkertainen.
Asiakirjan ja dokumentin erottamista vaikeuttaa vielä se, että dokumentin määritelmästä on eriäviä mielipiteitä. Jotkut oikeusistuimet eivät hyväksy videoita tai filmejä dokumenteiksi evidentiaalisessa merkityksessä. Jos dokumentin alkuperäinen määritys on hankalaa, niin vielä hankalampaa on erotella dokumentti ja asiakirja toisistaan.


title: Asiakirja

text: Asiakirja on kirjallinen todiste, jolla on oikeudellista merkitystä.


title: Asiakirja

text: Varsinaiset asiakirjat ovat sellaisia, jotka jo niitä laadittaessa on tarkoitettu todisteiksi ja sen vuoksi tätä tarkoitusta varten laadittu kuten esimerkiksi kauppakirja, testamentti tai kuitti. Tilapäiset asiakirjat ovat sellaisia kirjallisia selityksiä, joilla niitä laadittaessa ei ole ajateltu todistaa mitään, mutta joita myöhemmin voidaan käyttää todisteina kuten esimerkiksi yksityinen kirje. Asiakirjan tarkoituksena on todistaa jostain tosiseikasta, jolla on oikeudellista merkitystä.


title: Asiakirja

text: Suomessa asiakirja on käsitetty olevan hallinnon väline ja tulos orgaanisaation toiminnasta ja erinäisistä tehtävistä. Sen tehtävä on tukea tulevaa päätöksen tekoa eli asiakirja toimii organisaation muistielementtinä. Käytännöllis-hallinnollisista syistä asiakirjoja laaditaan paljon, mutta suurin osa niistä kuitenkin hävitetään määräajan kuluttua. Vain juridista, kulttuurista tai tutkimuksellista merkitystä tai muuta todistusarvoa omaavia asiakirjoja säilytetään pitkään tai pysyvästi.


title: Asiakirja

text: Toisin kun maailmalla, asiakirjoja ei erotella aktiivisiin ja pysyväissäilytyksessä oleviin. Kaikki merkittävät dokumentit käsitetään asiakirjoiksi ja ammattikuntakaan ei erottele termejä ja .


title: Asiakirja

text: Suomenkielen sana "asiakirja" on luultavammin ollut alun perin lakitermi, joka on kuvannut tuomioistuinten käsittelemistä asioista luotuja kirjoja.


title: Asiakirja

text: Maailmalla, varsinkin Yhdysvalloissa, asiakirjat erotellaan toisistaan termeillä "records" ja "archives". Records tarkoittaa lyhyempään säilykseen tarkoitettuja asiakirjoja kun taas archives tarkoittaa pitkäaikaissäilytyksessä olevia asiakirjoja. "Archives" on myös käsitetty tarkoittavan joukkoa historiallisia asiakirjoja, jotka sisältävät informaatiota paikasta, instituutiosta tai ihmisryhmästä.


title: Asiakirja

text: Digitaalinen tai sähköinen asiakirja muutti asiakirjahallintoa ja rikkoi monta perinnettä. Vakiintuneet käytännöt muuttuvat, kun sähköinen asiakirja on niin erilainen fyysisestä asiakirjasta. Tämä muutos oli suuri, koska vuosituhansia asiakirjat olivat pysyneet pääasiassa samanlaisina "hallinnon työ-, tallennus- ja siirtovälineenä, huolimatta itse tietovälineen, kirjoituspohjan suuristakin ulkoisista muutoksista". Mikä tahansa tekniikkaan tai muotoon liittyvä muutos olisi ollut mullistava asiakirjahallinnalle, koska asiakirja on asiakirjahallinnan ydin tai "elämänneste" Digitaalinen asiakirja on ymmärrettävä vain kontekstissaan, sillä ne ovat hyvin käyttäjä- sekä järjestelmäsidonnaisia. Asiakirjojen sähköisyys luo arkistonhoitajille ja asiakirjahallinnan ammattilaisille ongelmia niiden säilytyksestä ja provenienssiperiaatteesta.


title: Newtonin jäähtymislaki

text: Newtonin jäähtymislaki on Sir Isaac Newtonin muotoilema laki kappaleen jäähtymisessä vakiolämpötilassa. Newtonin jäähtymislaissa tarkkaillaan lämmintä kappaletta, kun sitä jäähdytetään esimerkiksi vedessä ja samalla viilennetään itse vettä, jotta vesi pysyisi vakiolämpötilassa. Jäähtymislaki ei ota huomioon sitä, että jos kappale on massiivinen niin kappale jäähtyy pinnastaan nopeammin kuin sisältä. Laissa ei myöskään huomioida veden epätasaista lämpenemistä, jolloin veden pitäisi olla myös jatkuvassa liikkeessä, jotta viileneminen ja lämpeneminen olisi tasaista kaikkialla nesteessä. Laki on muotoa:


title: Newtonin jäähtymislaki

text: jossa:


title: M/S Transeuropa

text: M/S Transeuropa () on Finnlinesin saksalaisen tytäryhtiön, Finnlines Deutschlandin omistama ro-ro/matkustaja-alus. Alus on rakennettu vuonna 1995 Stocznia Gdanskan telakalla Gdańskissa, Puolassa. "Transeuropa" on rekisteröity Saksan lipun alle, ja sen kotisatama on Lyypekki. Nykyisin aluksella operoi Finnlines reitillä Helsinki–Rostock.


title: M/S Transeuropa

text: Transeuropan sisaralukset ovat M/S "Finnpartner", M/S "Finnhansa" ja M/S "Finntrader".


title: M/S Transeuropa

text: Pituutta "Transeuropalla" on 183 metriä, leveyttä 28,7 metriä, ja syväys on 6,8 metriä. Laivan koko tilavuus (bruttovetoisuus) on 32 534 ja matkustus- ja lastitilojen tilavuus (nettovetoisuus) 9 761. Aluksen kuollut paino eli kantavuus on 11 682 tonnia. Aluksen lastikapasiteetti on 3 200 kaistametriä. Laivan huippunopeus on 21,3 solmua ja jääluokitus 1A Super.


title: M/S Transeuropa

text: Aluksen jäähdytyskonttikapasiteetti on 130.


title: M/S Transeuropa

text: Laivan pääkoneina on neljä Zgoda-Sulzer 8ZAL40S -dieselmoottoria, jotka yhdessä kehittävät 23 070 kilowatin tehon.


title: M/S Transeuropa

text: 29. joulukuuta 1994 alus laskettiin vesille. 31. toukokuuta 1995 se luovutettiin Poseidon Schiffahrt OHG:n omistukseen, joka rekisteröi sen Saksan lipun alle. Kotisatamaksi tuli Lyypekki. 4. kesäkuuta 1995 "Transeuropa" saapui ensimmäistä kertaa Lyypekkiin, ja saman kuukauden 12. päivänä Finnlines-Poseidon aloitti liikennöinnin aluksella välillä Helsinki–Lyypekki.


title: M/S Transeuropa

text: Vuonna 2000 alus rekisteröitiin Finnlines Deutschlandin omistukseen. 1. lokakuuta 2001 "Transeuropa" siirtyi Helsingin ja Travemünden väliseen liikenteeseen.


title: M/S Transeuropa

text: 13. helmikuuta 2009 "Transeuropa" siirtyi liikennöimään Lyypekin ja Pietarin välille.


title: M/S Transeuropa

text: Lokakuussa 2012 liikenne Lyypekin ja Pietarin välillä lopetettiin, ja "Transeuropa" siirtyi ajamaan väliä Helsinki–Gdynia. Siirros oli kuitenkin lyhyt, sillä jo joulukuussa 2012 liikenne Gdyniaan siirtyi M/S "Finnsailorin" vastuulle, ja "Transeuropa" siirtyi nykyiselle reitilleen Helsinki–Rostock.


title: Clearasil

text: Clearasil on yhdysvaltalainen Ivan Comben 1950-luvulla perustama, vuodesta 2005 Reckitt Benckiser -yhtiön omistama tuotemerkki, joka valmistaa ihonhoitotuotteita nuorille ja aikuisille aknea ja finnejä varten. Clearasiliä myydään muun muassa Yhdysvalloissa, Suomessa ja Ruotsissa.


title: Clearasil

text: Clearasilin tuotteet koostuvat pääosassa bentsoyyliperoksidista, triklosaanista ja salisyylihaposta.


title: Carlos

text: Carlos -nimisiä henkilöitä ovat:


title: Can’t Buy Me Love (elokuva)

text: Can’t Buy Me Love (televisioesityksessä käytetty myös nimeä Näytön paikka) on Steve Rashin ohjaama romanttinen teinikomedia vuodelta 1987. Elokuvan pääosissa ovat Patrick Dempsey ja Amanda Peterson. Poika yrittää päästä suosioon maksamalla suositun tytön puolesta kalliin takin. Ehtona on, että tytön pitää esittää hänen tyttöystäväänsä kuukauden ajan.


title: Can’t Buy Me Love (elokuva)

text: "Video-oppaassa" vuodelta 1994 Harri Närhi luonnehtii elokuvaa sutjakkaan viattomaksi romanttiseksi hassutteluksi ja antaa sille kolme tähteä viidestä, mikä vastaa sanallista arviota ”hyvä”.


title: Viron venäläiset

text: Viron venäläiset ovat Viron toiseksi suurin etninen ryhmä. Viron venäläisiä on noin 340 000. Heistä noin 90 000 on Venäjän kansalaisia, ja noin 90 000 vailla minkään valtion virallista kansalaisuutta.


title: Viron venäläiset

text: Virossa on jo satoja vuosia asunut venäläisiä, muun muassa vanhauskoisia Peipsijärven rannoilla. Ennen Viron neuvostomiehitystä itsenäisessä Virossa oli noin 8 prosenttia asukkaista venäläisiä, heistä merkittävä osa Neuvostoliitosta paenneita emigrantteja.


title: Viron venäläiset

text: Molotovin-Ribbentropin sopimuksen jatkona Neuvostoliitto miehitti Viron kesäkuussa 1940. Se pakotti miehittämänsä Viron valitsemaan eduskunnan perustuslain vastaisissa vaaleissa, joissa ehdolla oli vain kommunisteja. Tämä parlamentti päätti sitten liittyä Neuvostoliittoon.


title: Viron venäläiset

text: Neuvostoviranomaiset aloittivat heti sortotoimet vironvenäläisiä aktivisteja ja emigrantteja vastaan. Heidän venäjänkieliset lehtensä lakkautettiin, ja vuosina 1940–1941 pidätettiin ja teloitettiin paljon Virossa asuneita venäläisiä. Miehityksen aikana tulleista uusista vironvenäläisistä osa pakeni 1941–1944 saksalaismiehitystä takaisin Venäjälle ja muista saksalaiset teloittivat monia.


title: Viron venäläiset

text: Neuvostomiehityksen aikana tuhansia virolaisia pakkosiirrettiin muualle Neuvostoliittoon ja Viroon sijoittui venäjänkielistä väestöä. Vuosina 1945–1991 vironvenäläisten määrä kasvoi 23 000 hengestä 475 000 henkeen ja slaavilaisväestö kaikkiaan 551 000 henkeen, 35 prosenttiin väestöstä.


title: Viron venäläiset

text: Maailmansodan päätyttyä Stalin ulotti Neuvostoliiton väestönsiirrot laajemminkin Viroon. Viroon siirtyi sotilaita ja monia väestöryhmiä, lähinnä työläisiä. 1980-luvulla venäläiset muodostivat jo kolmanneksen Viron väestöstä.


title: Viron venäläiset

text: Suurin osa Viron venäläisistä on tullut maahan Viron sosialistisen neuvostotasavallan aikana. Neuvostoliitto edellytti raskaampaa teollistumista kuin aikaisemmin. Myös Viroon palkattiin asiantuntijoita raskaaseen teollisuuteen, ja sen painopiste oli Itä-Virossa. Alueelliset kansallisuussuhteet muuttuivat voimakkaasti. Raskaan teollisuuden lisäksi Neuvostoliiton muista osista tulleita työntekijöitä oli erityisesti rautateillä. Maataloudessa työskenteli runsaasti virolaisia.


title: Viron venäläiset

text: On tärkeää huomata, että käsite "venäläinen" on kuitenkin tässä yhteydessä epäselkeä, sillä osa Viroon muuttaneista edusti Venäjän vähemmistökansallisuuksia. Esimerkiksi itsenäistyneen Tšetšenian ensimmäinen presidentti Džohar Dudajev asui neuvostoaikana Virossa. Monet Viron juutalaisista ovat Venäjältä muuttaneita antisemitismiä paenneita tai heidän jälkeläisiään. Nämä vähemmistöt eivät välttämättä pidä itseään venäläisinä, vaikka käyttävätkin venäjän kieltä. Venäläisiksi laskettavat saattavat myös olla todellisuudessa valkovenäläisiä tai ukrainalaisia.


title: Viron venäläiset

text: Elokuussa 1991 Viro itsenäistyi, kun Venäjän federaatio hyväksyi Viron itsenäisyysjulistuksen. Tähän aikaan yli kolmannes Viron asukkaista oli pääasiassa venäjää puhuvien, Neuvostoliitosta toisen maailmansodan jälkeisellä ajalla muuttaneiden jälkeläisiä.


title: Viron venäläiset

text: Osa vironvenäläisistä. kuten kuten Inter-liike vastusti Viron laulavaa vallankumousta. Itsenäisyyden palautuksen jälkeen venäjänkielisillä teollisuuspaikkakunnilla toimeentulo vaikeutui. Samalla tarve viron kielen oppimiseen palvelualoilla lisääntyi.


title: Viron venäläiset

text: Vuoteen 1992 mennessä otettiin uudelleen käyttöön laki, jonka mukaan Viron kansalaisuus varatiin automaattisesti maassa ennen vuotta 1940 asuneille Viron kansalaisille ja heidän jälkeläisilleen. Vain Viron kansalaiset saivat äänestää vuoden 1992 perustuslakia koskevassa kansanäänestyksessä ja samaan aikaan pidetyissä parlamenttivaaleissa, jotka toivat pääministeri Mart Laarin hallituksen valtaan. Vuoden 1940 jälkeen maahan muuttaneet tai heidän jälkeläisensä Virossa saivat anoa maan kansalaisuutta suorittamalla viron kielen ja Viron historian kokeen. Niillä entisillä neuvostoliittolaisilla, joilla ei ole Viron kansalaisuutta, on Neuvostoliiton sisämaan passi, joka mahdollistaisi Venäjän federaation kansalaisuuden saamisen. Näin ollen ne, jotka ovat olleet Neuvostoliiton kansalaisia ja jotka asuvat Viron alueella, ovat Virossa asuvia ulkomaalaisia, vaikka eivät olisi hankkineet entisen neuvostoliittolaisuutensa perusteella Venäjän federaation kansalaisuutta.


title: Viron venäläiset

text: Vuonna 2008 noin 15 prosenttia Viron asukkaista oli ilman minkään maan kansalaisuutta ja vuonna 2014 yhä 6,5 prosenttia. Viro on eräs niistä maista, jonka pysyvästi asuvasta väestöstä suurehkolla osalla ei ole oikeutta äänestää asuinmaansa eduskuntavaaleissa. Viron venäläisiin on vedottu, että he palaisivat Venäjälle, mutta hallituksen virallinen politiikka on ollut kotouttaminen, jonka mukaan odotetaan, että Virossa asuvilla on ainakin perustaidot viron kielessä ja Viron historiassa.


title: Viron venäläiset

text: Amnesty Internationalin vuonna 2006 julkaistun raportin mukaan Viron kielipolitiikka diskriminoi venäjää puhuvan vähemmistön oikeuksia.


title: Viron venäläiset

text: Vuonna 1979 tehdyn tutkimuksen mukaan Viron SNT:n vironvenäläisistä 13 prosenttia osasi viroa. Tosin tässä yhteydessä ei ole tarkemmin määritelty, mitä kielen "osaaminen" tarkoittaa. Vuonna 2015 Viron vähemmistökansallisuuksien edustajista 37 prosentilla oli aktiivinen viron kielen taito ja 48 prosentilla passiivinen kielitaito ja 15 prosenttia ei osannut viroa lainkaan.


title: Viron venäläiset

text: Nykyisin niistä venäläisistä, joilla ei ole Viron kansalaisuutta, lähes puolet sanoo, ettei osaa viroa ollenkaan tai ymmärtää viroa, mutta ei puhu. Vain 3 prosenttia arvioi kielitaitonsa oikein hyväksi. Huono kielitaito on yleisintä vanhimpien ikäluokkien keskuudessa. Enemmistö (57 %) mitään kansalaisuutta vailla olevista sanoi haluavansa Viron kansalaisuuden, ja yleisimpänä esteenä kansalaisuuden saannille pidetään vaikeutta oppia riittävän hyvin viron kieli.


title: Viron venäläiset

text: Historiallisten tapahtumien tulkinta on Viron etnisten ristiriitojen ydin. Moni etnisistä virolaisista pitää Viron sosialistisen neuvostotasavallan aikaa laittomana miehityskautena. Tämä on myös Viron tasavallan virallinen kanta. Näkemyksen seurauksena se väestönosa, joka muutti maahan neuvostomiehityksen aikana ja heidän jälkeläisensä, on leimattu joidenkin taholta laittomiksi miehittäjiksi tai kolonisteiksi.


title: Viron venäläiset

text: Toimittaja Leena Hietanen väittää, että venäjää puhuva vähemmistö taas näkee suurimmaksi osaksi Viron yhdistämisen Neuvostoliittoon laillisena prosessina, joka on myös Venäjän federaation virallinen näkökanta. He näkevät Pronssisoturi-monumentin symbolina heille keskeisestä oikeudesta elää Virossa sen kansan jälkeläisinä "joka vapautti maan fasismista".


title: Viron venäläiset

text: Nuorisoyhdistyksen "Avoin tasavalta" vironvenäläinen puheenjohtaja Jevgeni Krištafovitš sanoo, että kahtiajako ei ole virolaisten ja vironvenäläisten välillä vaan demokraattien ja stalinistien välillä ja että Venäjä rakentaa Virossa "viidettä kolonnaa": venäjänkieliset lehdet ja radio, venäjänkielisten koulujen monet opettajat ja eräät järjestöt "ajavat venäläisiä järjestelmällisesti syrjäytymiseen ja syyttävät tästä Viron hallitusta". Esimerkiksi lehdet väittävät vuoden 2007 mellakoiden olleen Viron hallituksen eikä venäläisten järjestämiä ja opettajat vievät alaluokkalaisia katsomaan Pronssisoturi-patsasta. Krištafovitšin mukaan tästä "stalinismista" irtisanoutuvia vironvenäläisiä painostetaan, jos he pitävät kiinni venäläisestä identiteetistään ja sukunimestään kuten hän eivätkä halua julistautua virolaisiksi. .


title: Ilich Ramírez Sánchez

text: Ilich Ramírez Sánchez (s. 12. lokakuuta 1949), joka tunnetaan myös nimillä Carlos ja Shakaali, on venezuelalaissyntyinen terroristi, joka toimi 1970-luvulla.


title: Ilich Ramírez Sánchez

text: Sánchez syntyi Caracasissa Venezuelassa. Hänen isänsä oli marxilainen asianajaja, joka antoi pojalleen etunimen "Ilich" Leninin mukaan. Ilich Ramírez Sánchez kävi koulunsa Caracasissa ja liittyi kommunistiseen puolueen nuorisojärjestöön vuonna 1959. Vanhempiensa eron jälkeen hän muutti äitinsä kanssa Lontooseen, jossa hän jatkoi opiskelujaan. Kotikielensä espanjan lisäksi Sanchez puhuu arabiaa, venäjää, englantia ja ranskaa.


title: Ilich Ramírez Sánchez

text: Sánchez jatkoi opintojaan Moskovassa Patrice Lumumban Kansojen ystävyyden yliopistossa (RUDN), josta hänet erotettiin vuonna 1970. Moskovasta hän ilmeisesti matkusti Jordaniaan saamaan sissikoulutusta. Sánchez liittyi palestiinalaiseen PFLP-ryhmään ja hän sai taistelunimen Carlos. Vuonna 1973 hän yritti ensimmäisenä terroritekonaan Brittiläisen sionistiliiton johtajan, liikemies Joseph Sieffin, salamurhaa. Murhayritys kuitenkin epäonnistui. Tämän takia Mossad murhasi PFLP:n edustajan Mohamed Boudian, joka toimi teatteriohjaajana Pariisissa. Ramírez Sánchez myös epäonnistui israelilaisen Bank Hapoalimin ryöstössä Lontoossa. Niin ikään kahden ranskalaisen sanomalehtimiehen surmaaminen epäonnistui. Carlos oli myös syyllinen erään pariisilaisen ravintolan pommi-iskuun, jossa kuoli yksi ja loukkaantui 30. Carlos toteutti rakettihyökkäyksen El Alin lentokonetta vastaan (13.–17. joulukuuta 1975) Orlyn lentoasemalla Pariisissa.


title: Ilich Ramírez Sánchez

text: 27. kesäkuuta 1975 Carloksen PFLP:n asiamies libanonilainen Michel Moukharbal kaappattiin ja kuulusteltiin. Kun kolme poliisia tuli Carloksen asunnolle Pariisissa, ampui Carlos kahta poliisia ja pakeni paikalta Brysselin kautta Beirutiin.


title: Ilich Ramírez Sánchez

text: Carlos ja tämän johtamat terroristit hyökkäsivät joulukuussa 1975 OPECin päämajaan Wienissä ja ottivat noin 60 panttivankia, joista suurin osa OPEC-maiden edustajia. 22. joulukuuta kaappaajat ja panttivangit siirtyivät lentokoneeseen, joka lensi Algeriin, jossa 30 panttivankia vapautettiin. DC-9-lentokone lennettiin Algerista Tripoliin, jossa vapautettiin panttivankeja. Sen jälkeen lentokone palasi Algeriin, jossa loput panttivangit vapautettiin. Kaappaajat saivat turvapaikan Algeriasta. Tempauksen jälkeen PFLP-johtaja Wadie Haddad erotti Carloksen.


title: Ilich Ramírez Sánchez

text: Syyskuussa vuonna 1976 Sánchez pidätettiin Jugoslaviassa ja karkotettiin Bagdadiin. Sieltä Carlos siirtyi Adeniin, jossa hän perusti oman ryhmänsä "arabien aseistettu taistelu". Ryhmään kuului lähinnä syyrialaisia, libanonilaisia ja länsisaksalaisia sissejä. Hän oli myös yhteydessä Itä-Saksan salaiseen poliisiin Stasiin.


title: Ilich Ramírez Sánchez

text: Myös Romanian salainen poliisi Securitate palkkasi Carloksen surmaamaan romanialaisia toisinajattelijoita Ranskassa ja räjäyttämään Münchenissä sijainneita Radio Free Europen toimistoja.


title: Ilich Ramírez Sánchez

text: Tohtori Haddadin kuoleman jälkeen Carlos palasi PFLP:n palvelukseen. Ryhmä teki epäonnistuneen terroristihyökkäyksen ranskalaiseen ydinvoimalaan, Superphénixiin, vuonna 1982. Kun Carloksen vaimo Magdalena Kopp pidätettiin Pariisissa, ryhtyi Carlos terroristitoimiin ranskalaisia kohteita vastaan.


title: Ilich Ramírez Sánchez

text: Joulukuussa vuonna 1983 Carlos hyökkäsi TGV-luotijunien kimppuun. Tämän jälkeen hänestä tuli etsityin terroristi Euroopassa.


title: Ilich Ramírez Sánchez

text: Carlos asui kaksi vuotta Unkarissa, Budapestin hienostoalueella. Carloksen päärahoittajia olivat Libyan Gaddafi, PFLP:n terroristitohtori George Habash sekä muutama saksalainen Baader-Meinhof-terroristi. Unkari karkotti Carloksen vuonna 1985. Carlos sai tukea Irakista, Libyasta ja Kuubasta ennen kuin löysi pysyvän rahoittajan, Syyrian. Hän muutti Damaskokseen.


title: Ilich Ramírez Sánchez

text: Syyrian hallitus vaati Carlosta pidättäytymään terroriteoista ja pian hänen roolinsa terrorismissa heikentyi.


title: Ilich Ramírez Sánchez

text: Vuonna 1990 Irakin hallitus lähestyi Carlosta. Syyskuussa vuonna 1991 hänet karkotettiin Syyriasta. Carlos sai väliaikaisen turvapaikan Jordaniasta, josta hän muutti Sudaniin.


title: Ilich Ramírez Sánchez

text: Tutkimuksissa on tultu siihen tulokseen, ettei Carlos osallistunut 11 israelilaisen urheilijan surmaamiseen Münchenin verilöylyssä vuonna 1972 eikä Air France -lentokoneen kaappaamiseen, Entebbeen vuonna 1976.


title: Ilich Ramírez Sánchez

text: Ranskalaiset ja yhdysvaltalaiset tiedustelupalvelut painostivat Sudanin hallitusta erilaisilla myönnytyksillä, jotta Carlos saataisiin kiinni.


title: Ilich Ramírez Sánchez

text: Vuonna 1994 Carlos joutui suonikohjuleikkaukseen. Kaksi päivää myöhemmin Carlos kertoi Sudanin hallitukselle, että hän tarvitsisi uuden asunnon ja laajemman henkivartijaverkoston salamurhan pelossa. Eräänä yönä kaksi henkivartijaa ryntäsi Carloksen huvilaan tämän nukkuessa. Carlos huumattiin ja vietiin huvilasta.


title: Ilich Ramírez Sánchez

text: Carlos luovutettiin ranskalaisille viranomaisille 14. elokuuta 1994. Ranskan turvallisuuspalvelu Direction de la surveillance du territoire otti hänet haltuunsa ja vei hänet Pariisiin. Pariisissa oikeus luki hänelle syytteet kahden poliisin ja yhden siviilin murhasta. Hänet vietiin La Santén vankilaan. Oikeudenkäynti alkoi 12. joulukuuta vuonna 1997 ja loppui 23. joulukuuta. Carlos tuomittiin elinkautiseen.


title: Ilich Ramírez Sánchez

text: Kesäkuussa vuonna 2003 Carlos julkaisi kirjoituksensa vankilassa. Kirjan nimi on "Vallankumouksellinen Islam". Kirjassa hän kirjoittaa luokkasodasta ja ylistää Osama bin Ladenia ja Saddam Husseinia, jota hän kutsuu "Viimeiseksi arabialaiseksi ritariksi".


title: Ilich Ramírez Sánchez

text: Carlos meni naimisiin lakimiehensä Isabelle Coutant-Peyren kanssa. Vuonna 2005 Euroopan ihmisoikeustuomioistuin kuuli Carloksen valituksen pitkästä vankeuskuulustelusta. Vaikka ihmisoikeustuomioistuin hylkäsi päätöksen se tehtiin vasta vuonna 2006.


title: Ilich Ramírez Sánchez

text: Carlos joutui jälleen oikeuden eteen 7. marraskuuta 2011. Häntä syytettiin Ranskassa 1980-luvulla tapahtuneista pommi-iskuista, jotka vaativat 11 ihmisen hengen. Oikeudenkäyntiä ennen Carlos ei tunnustanut tehneensä näitä kyseisiä terrori-iskuja, vaikka kehui muutoin tappaneensa tuhansia ihmisiä erilaisissa terrori-iskuissa. Oikeudenkäynnissä Carlokselle vaadittiin elinkautista vankeutta. Oikeudenkäynti alkoi 7. marraskuuta ja loppui 15. joulukuuta. Carlos tuomittiin elinkautiseen vankeuteen.


title: Ilich Ramírez Sánchez

text: Carlos istuu parhaillaan tuomioitaan Clairvauxin vankilassa.


title: Ilich Ramírez Sánchez

text: Shakaali on suosittu hahmo myös kaunokirjallisuudessa. Esimerkiksi Robert Ludlum ja Frederick Forsyth ovat käyttänyt häntä henkilöhahmona kirjoissaan. On myös ilmestynyt kaksi Shakaali-nimistä elokuvaa, joista vuoden 1973 filmatisoinnissa nimihahmoa näyttelee Edward Fox ja vuonna 1997 valmistuneessa elokuvassa Bruce Willis. Eräs viimeisimpiä Shakaalin esiintuonteja tapahtuu Tom Clancyn kirjassa Iskuryhmä Rainbow, jossa joukko baskiterroristeja kaappaa suuren määrän lapsia espanjalaisessa huvipuistossa ja vaatii Shakaalia vapaaksi.


title: Splash

text: Splash on vuonna 1984 valmistunut romanttinen elokuva, jonka pääosissa esiintyvät Tom Hanks ja Daryl Hannah. Elokuvan ohjasi Ron Howard.


title: Splash

text: Daryl Hannah esittää merenneitoa nimeltä Madison, johon Tom Hanksin esittämä mies rakastuu. Elokuvan ansiosta Madisonista tuli suosittu tytön etunimi Yhdysvalloissa.


title: Splash

text: "Video-oppaassa" vuodelta 1994 Esko Rautskorpi kutsuu elokuvaa kuplivaksi komediaksi ja antaa sille kolme tähteä viidestä, mikä vastaa sanallista arviota ”hyvä”.


title: Viron Kansanliitto

text: Viron Kansanliitto () oli agraaritaustainen virolainen puolue. Sen tarkoituksena oli virolaisuuden elinvoiman säilyttäminen maan perustuslain hengessä. Perustuslaki säätää, että Viron tasavalta on luotu takaaman Viron kansan ja kulttuurin säilyminen läpi aikojen. Puolueen tunnuslause oli: ""Viro alkaa kotoa!"" ja tunnussymbolina toimi Viron kansalliskukka eli ruiskaunokki. Kansanliitolla oli naisjärjestö (EPP), eläkeläisjärjestö ("Tegusad" eli Toimeliaat) sekä nuorisojärjestö ("Rahvaliidu Noored").


title: Viron Kansanliitto

text: Kansanliittoa johti puoluekokousten välillä puoluevaltuusto, johon kuului puolueen puheenjohtaja, varapuheenjohtaja, kunnianpuheenjohtaja, kansanedustajat, ministerit, aluejärjestöjen puheenjohtajat, erityisjärjestöjen puheenjohtajat sekä 15 puoluekokouksen valitsemaa henkilöä. Aluejärjestöjen oli mahdollisuus valita puoluevaltuustoon lisäksi yhden edustajan perusyhdistystensä 300 jäsentä kohden. Hallituspuolueena Kansanliitto oli viisi vuotta, eli huomattavan ajan itsenäisyyden toisesta vaiheesta.


title: Viron Kansanliitto

text: Viron Kansanliitto oli ainoa virolaispuolue, jota ei ole uudelleen 1991 alkaen jatkuneen itsenäisyyden aikana perustettu pääkaupungissa Tallinnassa. Kansanliitto perustettiin Järvamaan Oisussa vuonna 1994 Viron maakansan puolueena (). Puolue oli hallituksessa vuosina 1995–1999.


title: Viron Kansanliitto

text: Kansanliitto oli vuonna 1999 muodostettu kokoomuspuolue, jonka muodostettiin Viron maakansan puolueen, Viron maaliiton () ja Viron eläkeläisten ja perheiden puolueen () yhdistyttyä. Vuonna 2002 Kansanliittoon yhdistyi vielä Uusi Viro -puolue ().


title: Viron Kansanliitto

text: Taustaltaan Kansanliitto oli maaseutupuolue, joka vahvisti asemiaan myös kaupungeissa paikallisesti. Se oli hallituksessa uudelleen 2003–2005 reformipuolueen ja Res Publican kanssa sekä Partsin hallituksen kaaduttua Andrus Ansipin hallituksessa reformi- ja keskustapuolueen kanssa.


title: Viron Kansanliitto

text: Puolue kannatti tukea erityisesti monilapsisille perheille sekä sitä, että Viron maatalous tuottaisi Euroopan unionin maatalouspolitiikkaan liittyvät Viron kanssa sovitut tuotantokiintiöt täyteen määräänsä saakka. Kansanliitolla oli noin 10 000 henkilöjäsentä, mikä teki siitä jäsenmäärältään maan suurimman puolueen.


title: Viron Kansanliitto

text: Vuoden 2007 Riigikogun vaalien jälkeen Kansanliitolla oli kuusi kansanedustajaa sekä 755 kunnan- tai kaupunginvaltuutettua 154 kunnassa tai kaupungissa. Vuoden 2011 vaaleissa puolue menetti kaikki edustajanpaikkansa Riigikogussa.


title: Viron Kansanliitto

text: Kansanliitto päätti 24. maaliskuuta 2012 yhdistyä Viron isänmaallinen liike -puolueen kanssa ja muodostaa uuden Viron konservatiivisen kansanpuolueen.


title: Damiano Cunego

text: Damiano Cunego (s. 19. syyskuuta 1981 Verona) on italialainen ammattipyöräilijä. Lempinimellä "Il Piccolo Principe" ("Pikku prinssi") kutsuttu Cunego tunnetaan ennen kaikkea mäkimiehenä, jonka ominaisuudet sopivat sekä pitkiin etappikilpailuihin että yhden päivän klassikoihin. Hän on parantanut myös aika-ajosuorituksiaan uran alkuaikoihin verrattuna.


title: Damiano Cunego

text: Saeco-tallissa ammattilaisuransa vuonna 2002 aloittanut Cunego voitti Italian ympäriajon vuonna 2004 ollessaan vain 22-vuotias. Tallin kapteeniksi oli etukäteen ajateltu kilpailun kaksinkertaista voittajaa Gilberto Simonia, mutta nuoren Cunegon nousu vanhan mestarin haastajaksi kiristi miesten välejä. Cunego voitti kauden aikana kaikkiaan 13 kilpailua, näiden joukossa Lombardian ympäriajo lokakuussa. Hän oli vuoden 2004 maailmanrankingin ykkönen kaikkien aikojen nuorimpana ajajana.


title: Damiano Cunego

text: Vuosina 2005–2014 Damiano Cunego ajoi Lampre-tallin väreissä. Hän sijoittui 2006 kolmanneksi Liège–Bastogne–Liège-klassikossa hävittyään loppukirissä Alejandro Valverdelle ja Paolo Bettinille. Samana vuonna Cunego voitti Ranskan ympäriajon nuorten kilpailun ohitettuaan viimeisessä aika-ajossa Markus Fothenin. Cunego sijoittui Fränk Schleckin jälkeen toiseksi legendaariseen L´Alpe D´Huez`n nousuun päättyneellä kilpailun 15. etapilla. Lisäksi Cunego oli kolmas 17. etapilla. Vuonna 2007 Cunego voitti Lombardian ympäriajon kukistettuaan loppukirissä irtiottokumppaninsa Riccardo Riccòn.


title: Damiano Cunego

text: Vuonna 2008 Cunego voitti Amstel Gold Racen noustuaan Caubergin mäen loppuosuudella ohi Fränk Schleckin. Maantiepyöräilyn maailmanmestaruuskilpailuissa hän sijoittui toiseksi maanmiehensä Alessandro Ballanin jälkeen. Kauden päätteeksi hän voitti kolmannen kerran Lombardian ympäriajon ajettuaan yksin kärjessä viimeiset 15 kilometriä.


title: Damiano Cunego

text: Cunego on edustanut Nippo - Vini Fantini -tallia kaudesta 2015.


title: Jaime Vendera

text: Jaime Vendera on yhdysvaltalainen rock-laulaja ja ensimmäinen henkilö, joka sai kameran edessä kristallilasin rikki pelkän oman äänensä avulla. Ennätys kuvattiin Myytinmurtajat-sarjaan. Jaimen ääniala on kuusi oktaavia.


title: Jaime Vendera

text: Jaime on kirjoittanut useita kirjoja, kuten "Raise Your Voice" ja "The Ultimate Breathing Workout."


title: Diamonds (Sunrise Avenuen kappale)

text: Diamonds on Sunrise Avenuen viides single "On the Way to Wonderland" -albumilta. Single julkaistiin 9. toukokuuta 2007. Singlellä on mukana nimikappaleen lisäksi edellinen single "Forever Yours" ja sen akustinen versio. Suomen versiolla on mukana myös kolme mp3-muotoista soittoääntä.


title: Rakkolanjoki

text: Rakkolanjoki () on Suomenlahteen laskeva joki Suomessa ja Venäjällä. Suomessa se virtaa Lappeenrannan kaupungin alueella ja Venäjällä Viipurin piirin alueella. Venäjänpuoleinen osuus on entisten Vahvialan kunnan ja Viipurin maalaiskunnan alueella. Joen valuma-alueesta on Suomen puolella 370 km² ja Venäjän puolella 252 km².


title: Rakkolanjoki

text: Rakkolanjoki alkaa Lappeenrannan taajaman etelälaidalta ja virtaa Haapajärven läpi kohti valtakunnan rajaa. Venäjän puolelle Rakkolanjoki siirtyy Keskisaaren kylässä lähellä Vainikkalaa. Hounijoki yhtyy Rakkolanjokeen Nurmissa. Joki laskee Viipurinlahteen Viipurin länsipuolella lähellä Tienhaaran (Seleznovo) kylää.


title: Rakkolanjoki

text: Lappeenrannan kaupunki laskee jätevetensä Rakkolanjokeen Toikansuon puhdistamon kautta. Tämän takia Rakkolanjoen veden laatu on hyvin huono ja Haapajärvi on erittäin rehevöitynyt. Rakkolanjoen yläosa ennen Haapajärveä on luokiteltu viemäriksi suuren jätevesipitoisuuden vuoksi. Rakkolanjoen rannalla on sijainnut myös Hovinmaan paperitehdas.


title: Skärlandet

text: Skärlandet on saari Suomen Raaseporin kunnassa, Etelä-Suomen läänissä. Se kuuluu Suomenlahden rannikkoseutuun, ja on yksi Tammisaaren sisäsaariston suurimmista saarista. Saarella asuu vakituisesti 190 asukasta.


title: Skärlandet

text: Saari on pinta-alaltaan noin 13,6 neliökilometrin suuruinen, ja sen alueella esiintyy maankohoamista. Skärlandet on myös yksi Ympäristöministeriön määrittelemistä valtakunnallisesti arvokkaista maisema-alueista Suomessa.


title: Brian Littrell

text: Brian Thomas Littrell (s. 20. helmikuuta 1975, Lexington, Kentucky) on yhdysvaltalainen muusikko ja Backstreet Boys -yhtyeen jäsen. 1990-luvun lopussa ja 2000-luvun alussa hänen osanottonsa Backstreet Boys -yhtyessä nosti hänet katapultin lailla tähteyteen ja bändi myi yli 100 miljoonaa albumia. Brian on levyttänyt myös kristillistä musiikkia albumin "Welcome Home" muodossa, vuonna 2006.


title: Brian Littrell

text: Brian syntyi Lexingtonissa, Kentuckyssä Jackie ja Harold Littrellille. Hänellä on isoveli, Harold Littrell Junior. Kun Brian oli 5-vuotias hän kaatui pyörällä, jonka lääkärit myöhemmin totesivat aiheuttaneen bakteeriperäisen infektion, joka joutui hänen verenkiertoonsa. Joka tapauksessa Brian tuntui olevan hyvässä kunnossa. Muutamaa viikkoa myöhemmin, kun hän oli isovanhempiensa luona Brian juoksenteli ympäriinsä isoveljensä kanssa ja kaatui, saaden ikävän kolauksen päähänsä. Brianin äiti huolestui, että hän olisi saattanut saada aivotärähdyksen, ja vei hänet sairaalaan, missä lääkärit löysivät vastoinkäymisen. Brian sai heti lääkekuuriin jonka lääkärit uskoivat parantavan hänet. Infektio oli edennyt liian pitkälle ja lääkärit kehottivat Brianin vanhempia varautumaan pahimpaan. Mutta usko perheessä voimistui Brianin toipuessa vähitellen ollessaan sairaalassa kaksi kuukautta. Lääkärit kutsuivat Brianin parantumista ihmeeksi. "Uskon, että kaikki ovat täällä syystä," Brian on sanonut. "Luulen, että se on kohtalo, miksi olemme täällä yhdessä."


title: Brian Littrell

text: Brian alkoi laulaa lapsena baptistikirkossa ja hän kävi koulua nimeltä Tates Creek High School. Brianin serkku, Kevin Richardson, muutti Orlandoon, Floridaan, Brianin teinivuosien aikana. Kevin oli muuttanut Orlandoon löytääkseen töitä viihdealalta. Kun Kevin oltiin valittu Backstreet Boys -poikabändiin, Kevin suositteli serkkuaan bändin managerille. Vaikka Brian oli aikonut jatkaa "Cincinnati Bible College" -nimiseen kouluun ja opiskella pastoriksi, Kevin vakuutti hänet tulemaan Floridaan koe-esiintymiseen. Ja niin hänet valittiin Backstreet Boys -bändin viidenneksi jäseneksi.


title: Brian Littrell

text: Suorasanaisena kristittynä, Brian on maininnut, että hän uskoo kristittyjen velvollisuuden olevan avoin uskonsa suhteen, sanoen: "Ajattelen kristittynä, että meidän tarvitsee liittyä yhteen ja nostaa Jumala ylös ja puhua uskosta julkisesti ja puhua kaikista asioista joita Jumala on tehnyt meille elämässämme". Brian, joka on ollut uudestisyntynyt kristitty 8-vuotiaasta asti, on sanonut, että hän kiittää menestyksestään Jumalaa, ja että hänen uskonsa on aina ollut "kaikkein tärkein asia" hänen elämässään.


title: Brian Littrell

text: Brian päätti tehdä kristillisen albumin ja tulla kristilliseksi laulajaksi, samalla kun hän ylläpiti velvollisuuttaan Backstreet Boyssien laulajana. Kesällä 2005 Brianin soolosingle "In Christ Alone" meni "Christian Charts" -listan sijalle yksi ja Brian voitti vuoden 2006 GMA Music Award -palkinnon "vuoden innoittavimmasta levytetystä laulusta", "In Christ Alone", voitti myös vuonna 1993 saman palkinnon (silloin Michael Englishin levyttämänä) ja vuonna 1994 "Vuoden kappale" -tittelin. Brianin ensimmäinen sooloalbumi, "Welcome Home (You)", julkaistiin 2. toukokuuta, 2006. Albumi kipusi Billboard 200 -listan sijalle 74 ja Kristittyjen lisan sijalle 3, ja hän on myynyt yli 100 000 levyä. Levyltä julkaistiin kolme singleä. Ensimmäinen single, "Welcome Home (You)" sijoittui sijalle 2 "US Christian Charts" -listalla, "FM's Top 40" -listan sijalle 1 ja "R&R Christian Inspirational" -listalla se pysyi peräti 3 viikkoa. Toinen single albumilta oli "Wish" ja vuonna 2007 kolmas single "Over My Head" julkaistiin.


title: Brian Littrell

text: 27. syyskuuta 2006 Brian esiintyi "Crystal Cathedral"illa. Esitys tuli suorana lähetyksenä ympäri maailmaa "Hour of Power" -kanavalla ja sen näki arviolta 20 miljoonaa ihmistä.


title: Brian Littrell

text: 10. toukokuuta, 2007 Brian vastaanotti palkinnon "Crystal Cathedral"ilta, olemalla positiivinen roolimalli käyttämällä musiikkiaan koskettamaan elämää pop-musiikissa ja kristittyjen markkinoilla, ja auttamalla lapsia yhdistyksensä avulla.


title: Brian Littrell

text: Kaksi kuukautta Backstreet Boys -poikabändiin liittymisensä jälkeen Brian alkoi tapailla Samantha Stonebrakeria. Pari seurusteli seuraavat neljä vuotta (1993-1997), jakaen muun muassa pankkitilin ja auton. Brian jopa asui Samanthan perheen kanssa kaksi vuotta. Vuonna 1998 Stonebraker julkaisi kirjan "What You Wanna Know: backstreet Boys Secrets Only a Girlfriend Can tell" ('Mitä haluat tietää: Backstreet Boys -salaisuuksia, joita vain tyttöystävä voi kertoa'), heidän suhteestaan ja yhtyeestä .


title: Brian Littrell

text: 15. kesäkuuta, 1997 Brian tapasi malli ja näyttelijä Leighanne Wallacen (nyk. Littrell) Backstreet Boys -singlen "As Long As You Love Me" -musiikkivideon kuvauksissa. Hän kosi Leighannea jouluna 1999 ja heidät vihittiin 2. syyskuuta 2000. He molemmat ovat sitoutuneita kristittyjä. Heillä on yksi poika, Baylee Thomas Wylee Littrell (26. marraskuuta, 2002).


title: Brian Littrell

text: Littrell pelasi "All Star Legends and Celebrity Soft Ball Game 2009":ssä.


title: Brian Littrell

text:
Vuonna 2009 kiertäessään Backstreet Boysin kanssa New Yorkissa, Littrell kertoi sairastuneensa
sikainfluenssaan, jonka vuoksi bändin täytyi perua useita Backstreet Boys -esiintymisiä.


title: Sacrament

text: Sacrament on yhdysvaltalaisen metalliyhtyeen Lamb of Godin neljäs studioalbumi, vuodelta 2006. Albumi julkaistiin Epic Recordsin levymerkillä. Tyylisuunnaltaan albumi jäljittelee edeltäjäalbumiensa suuntaviivoja, ollen miksaukseltaan ja soitoltaan hyvin laadukasta ja tarkkaa. Sacrament on yhtyeen ensimmäinen albumi, jolla laulaja Randy Blythe laulaa kappaleiden osia myös jokseenkin puhtaasti, entisen pelkän "örinälinjan" sijaan. Yhtyeelle tyypillinen mutkikas riffittely ja Chris Adlerin omintakeinen rumputyöskentely erottuvat albumilta hyvin. Kitarasoolojen määrä albumilla on lisääntynyt selvästi aiempiin yhtyeen tuotoksiin nähden, ja soolot ovat edellisiistä albumeista poiketen kokonaan yhtyeen omien kitaristien soittamia. Mark Morton soittaa kaikki albumin kitarasoolot lukuun ottamatta "Forgotten (Lost Angels)" -sooloa, jonka soittaa Willie Adler. Aiemmilla albumeilla yhtye on käyttänyt paljon vierailevia kitaristeja soolojen soittoon.


title: Sacrament

text: "Sacrament" on menestynyt kaupallisesti edeltäjiään paremmin, ja saavutti korkeita listasijoituksia myös Yhdysvaltain albumilistoilla, muun muassa debytoiden sijalla #8 Billboardin albumilistalla. Albumin tyyli onkin muihin yhtyeen albumeihin nähden lähinnä valtavirtaa, mutta pitää yhtyeen kuitenkin tiukasti metallimusiikin linjassa, ja myös uskollisena yhtyeen omalle tyylille. Lisäksi useat metallilehdet, kuten Kerrang! ja Metal Hammer ovat pitäneet albumia 2000-luvun modernin metallimusiikin kulmakivenä.


title: Sacrament

text: Albumilta julkaistiin musiikkivideo kappaleesta "Redneck". Kappale sai myös Grammy-ehdokkuuden parhaasta metalliesityksestä 49:ssä vuotuisessa Grammy-gaalassa. Redneck on myös Saints row 2 videopelin soundtrackilla.


title: Shooting Gallery

text: Shooting Gallery oli vuosina 1990–1992 ja 1994 toiminut Andy McCoyn johtama yhtye, joka esitti McCoyn soolotuotannon kappaleita ja Hanoi Rocks -hittejä.


title: Shooting Gallery

text: Andy McCoyn piti koota yhtye, jotta saisi tuotettua vuonna 1988 solmimansa BMG-Virgin-sopimuksen mukaisen albumin. Muuten McCoy vietti Los Angelesissa jet set-elämää ja hengasi Guns N' Rosesin jäsenten kanssa. Steven Adler asui McCoyn kartanon naapurissa ja McCoy kiersi klubeja ja juhlia Slashin sekä Axl Rosen kanssa, myös Izzy Stradlinin. Musiikillista yhteistyötä eivät ystävykset kuitenkaan päätyneet tekemään. Yhtyeen kokoaminen oli erittäin vaikeata ja neuvotteluja käytiin eri muusikkojen, mm. Lenny Kravitzin kanssa. Kokoonpanoviritelmien ja- suunnitelmien työnimenä oli "Machine Gun Rodeo", mutta lopulta syntyi yhtye nimeltä Shooting Gallery, joka tarkoittaa paikkaa, jossa narkomaanit piikittävät itseään. Rumpaliksi tuli Paul Garisto (Iggy Pop Instinct Tour, Michael Monroe), basistiksi Dave Tregunna (Lords of the New Church, Cherry Bombz) ja laulajaksi Billy G. Bang. Yhtye soitti lämppärinä KISSin Yhdysvaltain kiertueella 1990 ja sai tuotetuksi albumin "Shooting Gallery" vuonna 1992.


title: Shooting Gallery

text: Shooting Gallery kuitenkin hajosi, kun Bangista ei ollut laulajaksi. Lisäksi Bangin rock and roll-elämäntapa ei sopinut lainkaan McCoylle, joka eli opiaattiriippuvuudessa. McCoy pääsi eroon heroiinista elokuussa 1991, millä oli positiivinen vaikutus McCoyn urakehitykseen. Kuitenkin elämäntavan muutos johti siihen, että McCoyn piti ottaa etäisyyttä erityisesti Steven Adleriin.


title: Shooting Gallery

text: McCoy muutti 1994 amerikkalaisen Shooting Galleryn hajoamisen jälkeen takaisin Suomeen, jossa perusti Shooting Galleryn uudelleen kokoonpanolla McCoy, Gyp Casino, basisti Dan Lagerstedt ja laulaja Esa Palosaari. Uusi Shooting Gallery veti pienen kiertueen, joka huononsi huomattavasti McCoy mainetta Suomessa. Palosaari ei sopinut McCoyn kappaleiden esittäjäksi ja McCoyn lisääntynyt alkoholinkäyttö oli tullut huumeriippuvuuden tilalle. McCoy ei ollut lavoilla soittokunnossa, joten kiertuetta ei voida mainita McCoyn parhaimmaksi.


title: Shooting Gallery

text: Myöhemmin Andy McCoy sanoi Shooting Gallery-projektistaan: ""Biggest mistake in my life. Too many egos, not enough heart"" (.)


title: Sulkakorallit

text: Sulkakorallit (Octocorallia, syn. Alcyonaria) on korallieläinten ("Anthozoa") alaluokka. Niiden rakenne on kahdeksanjakoisesti symmetrinen; pyyntilonkeroita on kussakin polyypissä joko kahdeksan tai kahdeksalla jaollinen määrä. Lonkeroissa on pieniä haaroja, jotka antavat niille sulkamaisen ulkonäön, siitä alaluokan nimi.


title: Sulkakorallit

text: Sulkakorallit jaetaan kolmeen lahkoon, nämä edelleen 46 heimoon ja noin 340 sukuun. Aiemmin lahkoja oli viisi.


title: Sulkakorallit

text: Välimeressä elävä punakoralli ("Corallium rubrum") kuuluu sulkakoralleihin, Alcyonacea-lahkoon. Juuri sen rungosta saatiin puolijalokiven tapaan käytettyä korallia.


title: Sulkakorallit

text: Sulkakoralleja tavataan kaikilla maailman merillä. Myös Pohjanmerellä elää sulkakorallilaji, merikoura ("Alcyonium digitatum"). Useimmat sulkakorallit elävät trooppisissa merissä kuolleiden kivikorallien rungoista koostuvien koralliriuttojen pinnalla, paitsi merisulat, joita tavataan yleensä mutapohjalla. Sulkakorallit muodostavat usein tiiviitä mattoja, joiden joukossa eivät muut korallilajit tai selkärangattomat menesty.


title: Sulkakorallit

text: Toisin kuin kivikoralleilla, useimmilla sulkakoralleilla ei ole yhtenäistä kalkkirankaa. Sen sijaan niiden tukirankana saattaa olla kovia irrallisia puikkoja, "skleriittejä", jotka tukevat veden paineen avulla jäykistyvää korallia. Korallin kuollessa tukiranka yleensä hajoaa, ja koralliriutassa irtaimet skleriitit toimivat vain täyteaineena. Poikkeuksena ovat muutamat "Sinularia"-lajit, joiden runko muodostaa riuttaa. Urkukoralli ("Tubipora musica") osallistuu myös koralliriutan rakentamiseen. Se muodostaa urkupillimäistä putkistoa.


title: Sulkakorallit

text: Aiemmin omaan Gorgonacea-lahkoonsa luetuilla viuhkamaisilla koralleilla skleriitit liittyvät toisiinsa gorgoniini-proteiinilla. Niiden tukiranka hajoaa korallin kuollessa. Sinisellä "Heliopora coerulea"-korallilla skleriitit kiinnittyvät toisiinsa aragoniitin avulla.


title: Sulkakorallit

text: Sulkakorallit pyydystävät ravinnokseen planktonia, jota ne siivilöivät merivedestä varsinkin öisin. Sulkamainen rakenne toimii tehokkaana siivilänä. "Dendronephthya"-korallit ovat erikoistuneet syömään pelkkää kasviplanktonia. Niiden tentakkelit sijaitsevat 60-80 mikronin päässä toisistaan, jotta koralli saa niiden avulla kiinni hienojakoista kasviplanktonia. Kasvisravinnosta saatavat karotenoidit värjäävät kasviplanktonia syövät sulkakorallit usein oranssin-, keltaisen- tai punaisensävyisiksi.


title: Sulkakorallit

text: Tropiikin matalissa vesissä elävillä sulkakorallilajeilla on symbioottisia zooksantelli-leviä, joiden yhteyttämä ravinto täydentää korallieläimen pyydystämää ravintoa. Joillakin lajeilla, kuten "Xenia"-suvulla, ruoansulatuselimistö on surkastunut ja yhteyttävät levät ovat niiden pääasiallinen ravinnonlähde.


title: Sulkakorallit

text: Monet eläimet syövät sulkakoralleja, esimerkiksi merikilpikonnat, perhokalat ja keisarikala sekä eräät nilviäiset. Joillakin lajeilla, kuten "Dendronephthya"-suvulla, terävät skleriitit toimivat puolustuskeinoina. Yleisempi suojamenetelmä on kuitenkin kemiallinen aseistus: monet sulkakorallit tuottavat myrkyllisiä tai pahanmakuisia aineita, jotta kalat eivät söisi niitä.


title: Sulkakorallit

text: Sulkakorallit eivät käy yhtä aggressiivisesti toisten korallilajien kimppuun kuin kivikorallit. Silti niiden pinnalla lienee jonkinlainen kemiallinen suoja, koska sienet ja levät eivät kasva pehmytkorallien päälle.


title: Sulkakorallit

text: Sulkakorallit voivat lisääntyä sekä suvullisesti että suvuttomasti. Kukin koralliyhdyskunta on yleensä yhtä sukupuolta; jotkut lajit kuten "Xenia" ovat hermafrodiitteja eli ne tuottavat kahdenlaisia sukusoluja. Suvulliseen lisääntymiseen on kaksi perustapaa. Useimmat sulkakorallit lisääntyvät niin, että ne löyhäyttävät kaikki sukusolut ajelehtimaan avoveteen, missä sukusolut kohtaavat, hedelmöittyvät ja kehittyvät joskus kaukanakin emoyksilöistä. Joillakin lajeilla kuitenkin vain koiraspuoliset sukusolut ajelehtivat, ja alkionkehitys tapahtuu naaraspuoliset sukusolut tuottaneessa koralliyhteiskunnassa. Tällaisia ovat esimerkiksi "Clavularia"- ja "Briareum"- suvut. Hedelmöittymisen jälkeen tulevat koralliyksilöt kokevat muodonmuutoksia. Ne viettävät toukkavaiheen planktonin joukossa. Asetuttuaan tulevalle elinalueelleen ne voivat vielä ryömiä otolliseen paikkaan ennen kuin viimeisen muodonmuutoksen jälkeen jäävät paikalleen ja alkavat lisääntyä enimmäkseen suvuttomasti jakautumalla.


title: Itaipun pato

text: Itaipun voimalaitos (, ) on Brasilian ja Paraguayn välisessä Paranájoessa oleva sähkövoimalaitos. Laitos käsittää kaksikymmentä 700 MW:n turbiinia, joista kumpainenkin maa omistaa puolet. Paraguayssa sähköverkon taajuus on 50 Hz ja Brasiliassa 60 Hz. Paraguay ei kuitenkaan pysty käyttämään koko osuuttaan omistamastaan voimalaitoksesta, vaan valtaosa tehosta johdetaan Brasilian puolelle. Maiden sähköverkkojen taajuuserosta johtuen joudutaan Paraguayn puolelta tuleva teho tasasuuntaamaan ja vaihtosuuntaamaan Brasilian verkolle sopivaan 60 Hz:n taajuuteen.


title: Itaipun pato

text: Idea patohankkeesta syntyi Brasiliassa 1960-luvulla, kun maan asukasluku yli tuplaantui lyhyessä ajassa ja talous kasvoi vauhdikkaasti. Brasilia alkoi etsiä uusia energiamuotoja tyydyttämään kasvavan energiantarpeen, ja päätyi vesivoimaan, sillä Brasilialla sitä on omasta takaa. Ajatuksena oli rakentaa jättiläispato, joka kattaisi merkittävän osan Brasilian sähköntuotannosta. Ainoa toimiva paikka jättiläispadolle löytyi kuitenkin Paranájoesta Paraguayn rajalta. Pian aloitettiin neuvottelut vanhan vihollisvaltion kanssa, ja historiallinen sopimus patohankkeesta allekirjoitettiin 22. heinäkuuta 1966.


title: Itaipun pato

text: Padon rakentaminen saatiin kuitenkin aloitettua vasta 1975. Rakentamiseen kului yhdeksän vuotta ennen kuin voimalaitos saatiin toimimaan. Rakentamisella oli suuri vaikutus lähialueeseen. Paranájoen kulkureittiä oli hetkeksi siirrettävä, ja tämä toteutettiin 1978. Padon pystytykseen kulutettiin yli 12 miljoonaa kuutiota betonia ja tarpeeksi terästä 380 Eiffel-torniin. Korkeimmillaan se kohoaakin 196 metriin, joka vastaa 65-kerroksista rakennusta. Rakennustöihin tarvittiin hyvin paljon työmiehiä, eikä lähistöllä ollut mitään suuria väestökeskuksia. Niinpä kymmeniä tuhansia brasilialaisia eri puolilta maata tuotiin alueelle, mikä kasvatti pieniä kaupunkeja räjähdysmäisesti.


title: Itaipun pato

text: Tekojärvi alkoi täyttyä 13. lokakuuta 1982, ja se oli valmis kaksi viikkoa myöhemmin. Vedenpinta nousi 100 metriä tuona aikana. Valtavan tekojärven alta piti siirtää noin 42 000 asukasta pois. Suurin osa muutti vapaaehtoisesti valtion antaman takuurahan turvin.


title: Itaipun pato

text: Viimeinkin vuonna 1984 laitos oli täysin valmis ja pystyi aloittamaan toimintansa.


title: Itaipun pato

text: Itaipun vuosittainen sähköntuotanto vastaa suurin piirtein koko Suomen kulutusta, joka on 85 TWh. Hyvänä vesivuonna tuotetaan selvästi yli 90 TWh. Padolla katetaankin yli 90 prosenttia Paraguayn ja noin 20 prosenttia Brasilian sähköntarpeesta. Itaipun sähkötehon odotetaan edelleen kasvavan tehonkorotusten myötä.


title: Itaipun pato

text: Sähköä Itaipussa jauhaa 20 kappaletta 700 MW:n turbiineja. Vertailun vuoksi yksikin niistä tuottaisi helposti sähköt koko Helsingille. Jokainen turbiineista nielaisee täysteholla käydessään seitsemänsataa tonnia vettä sekunnissa. Voimalaitoksen tuotannolla vältetään vuosittain kymmenien miljoonien hiilidioksiditonnien päästöt.


title: Itaipun pato

text: Itaipu oli maailman suurin voimalaitos vuoteen 2012 asti, kunnes Kolmen rotkon pato Kiinassa ohitti sen.


title: Itaipun pato

text: Tekojärven alle jäi lukuisia maatiloja, joiden asukkaiden täytyi muuttaa ennen järven täyttämistä. Alueella eläneet alkuperäiskansat menettivät elinalueitaan ja perinteisiä elinkeinojaan. Voimalaitosyhtiö rohkaisi heitä kasvattamaan kalaa tekoaltaassa pienenevän kalansaaliin ja viljelymahdollisuuksien tilalle.


title: Itaipun pato

text: Myös ympäristövaikutuksista oltiin huolissaan. Biodiversiteetin ylläpitämiseksi patoaltaan rantoja kiertää suojelualue. Ympäristölainsäädännön mukaan jokivarteen pitää jättää 30m suojakaistale luonnontilaista metsää. Tekojärven suojelualue on yhdistetty läheisiin kansallispuistoihin ekologisten käytävien avulla, joita pitkin eläimet pääsevät kulkemaan maanteiden yli ja viljelysalueiden ohi.


title: Itaipun pato

text: Paranajokeen on rakennettu 10 km pitkä, 120 m korkea kutuporras tai kanava, jotta kalat pääsevät kutemaan voimalaitoksen ohi. Tämä on tärkeää jotta kalojen perimä tekojärvessä ei kehity liian yksipuoliseksi. Yli 130 kalalajin on havaittu kulkevan kanavaa pitkin.


title: Itaipun pato

text: Ehkä erikoisimman huolen esitti Argentiina, joka vuonna 1979 epäili, että Brasilia voisi avata sotatoimena tulvaportit hukuttaakseen Buenos Airesin. Siitä lähtien Argentiina otettiin mukaan kolmanneksi osapuoleksi patoa koskevissa sopimuksista.


title: Le Pen

text: Le Pen on ranskalainen nimi. Nimen tunnettuja kantajia ovat:


title: 44. Radio- ja ilmavalvontakomppania

text: Komppanialla oli Nõmmessä saksalaisten kanssa viesti- ja yhteysesikunta. Komppania, joka todennäköisesti oli kirjavahvuudeltaan komppaniaa vähäisempi, ylläpiti valvonta-asemia Pranglissa, Jumindassa, Letipeassa, Inkerinmaan puolella Kurgolovossa, Naissaaressa, Kuunapuussa, Kiviõlissä, Vaindloossa, Loksassa sekä Aegnassa, joka lakkautettiin 1943.


title: 44. Radio- ja ilmavalvontakomppania

text: Sotapäiväkirjan mukaan komppanian kalustoa uusittiin, mutta siinä ei ole mainintaa kalustosta. Komppania on saattanut kokeilla tutkia ja suuntimalaitteita tai harjoittaa myös radiotiedustelua.


title: 44. Radio- ja ilmavalvontakomppania

text: Ilmavalvonnan lisäksi komppanian sotapäiväkirjassa on merkitöjä luutnantti Vilho Helanen -nimisen Karjala-aktivistin vierailuista, mikä antaa viitteitä siitä, että komppania olisi voinut liittyä jotenkin myös inkerinsuomalaisten evakuointiin Suomeen. Komppanialla oli vuokrattuna myös Tallinnasta kaupungilta asuntoja, mikä on saattanut liittyä saksalaisten kanssa hankaluuksiin joutuneiden virolaisten Suomeen auttamiseen. Komppanian päällikkönä ja yhteysupseerina oli 17. helmikuuta 1944 - 20. kesäkuuta 1944 viroa osaava lentäjävänrikki Pentti Taavitsainen. Hänen isoäitinsä oli Konstantin Pätsin lähisukulainen. Sotapäiväkirjan mukaan jo 1. maaliskuuta 1944 saksalaiset upseerit olivat pelänneet Suomen tekevän erillisrauhan Neuvostoliiton kanssa. Taavitsainen järjesti lentomestari Oiva Tuomisen paluun Suomeen lentokoneineen 8. maaliskuuta 1944 Laxbergin eli Tallinnan Lasnamäen lentokentälle tapahtuneen pakkolaskun jäljiltä.


title: 44. Radio- ja ilmavalvontakomppania

text: Taavitsainen raportoi Neuvostoliiton ilmavoimien suorittamat suurpommitukset 9. maaliskuuta - 10. maaliskuuta 1944 Suomeen. Tuhot olivat valtaisat verrattuna Helsingin samana vuonna kokemiin vahinkoihin, koska Helsingillä oli vahva ilmapuolustus. Taavitsainen jatkoi palvelusta Täydennyslentolaivue 35:ssä 24. marraskuuta 1944 saakka. Hänet tuomittiin Etelä-Pohjanmaan sotilaspiirin kenttäoikeudessa 21. marraskuuta 1944 kahden kuukauden vankeuteen yksin teoin tehdystä avunannosta Suomen rajojen ylisulkemisesta annettujen määräysten rikkomisesta ja tahallisesta palvelusvelvollisuuden rikkomisesta. Valtiollinen poliisi kiinnostui myös Taavitsaisen mahdollisesta muusta toiminnasta ja hän siirtyi perheineen Sveitsiin 1947. 4. kesäkuuta 1973 Taavitsainen ylennettiin reservissä luutnantiksi ja hän kuoli 1. tammikuuta 2004.


title: Anatoli Bogdanov

text: Anatoli ”Tolja” Bogdanov ()(s. 28. marraskuuta 1947) on ukrainalainen jääkiekkovalmentaja.


title: Anatoli Bogdanov

text: Bogdanov on valmentanut paitsi Neuvostoliitossa, myös Suomessa sekä SM-liigassa että Mestiksessä. Suomeen Tolja tuli vuonna 1991 ukrainalaisen HK Sokol Kiovan joukkueesta. Bogdanov on valmentanut Suomessa muun muassa Ilvestä (vuosina 1991–1993), KalPaa (vuosina 1994–1996), TuToa (vuosina 1996–2003) ja KooKoota. Tämän lisäksi Bogdanov on valmentanut Ukrainan maajoukkuetta vuosina 1997–2003.


title: Anatoli Bogdanov

text: ”Tolja” on asunut pitkään Turussa, ja hänen poikansa Anatoli jr. (syntynyt 17. toukokuuta 1985) pelasi sekä TuTon juniorijoukkueissa että II divisioonaa Kiekko-67:n, VG-62:n, TarU:n ja viimeksi Salo HT:n riveissä ja myös Ukrainan nuorten maajoukkueessa. Bogdanov junior päätti pelaajauransa keväällä 2010 ja on sen jälkeen TPS:n C-junioreiden päävalmentajana. Kaudella 2017-2018 hän toimii TPS:n A-junioreiden apuvalmentajana.


title: Karvinen (elokuva)

text: Karvinen ("Garfield") on Jim Davisin luomaan sarjakuvahahmoon Karviseen pohjautuva elokuva, jonka valmistusvuosi on 2004. Elokuvan on ohjannut Peter Hewitt ja sen jakeli 20th Century Fox. Tietokoneella luotua Karvista lukuun ottamatta kaikki muut hahmot ovat eläviä. Karvinen-elokuvalle tehtiin jatko-osa Karvinen 2 vuonna 2006.


title: Karvinen (elokuva)

text: Esko ottaa eläinlääkärin luota kodittoman koiranpennun Oskun omakseen ja Karvinen ei voi sietää uutta tulokasta. Myöhemmin, kun Karvinen innostuu tanssimaan katsoessaan The Black Eyed Peasin "Hey mama!" -musiikkivideota, alkaa Osku tanssia Karvisen kanssa. Esko, Osku ja eläinlääkäri Liisa menevät koiranäyttelyyn, mutta kotiin jätetty Karvinen seuraa heitä sinne ja johtaa koko näyttelyn sekasortoon. Oskun kuullessa "Hey mama!" -kappaleen, Osku alkaa tanssia ja voittaa esityksellään koko kisan. Tämän huomaa myös koirankouluttaja Onni Onninen.


title: Karvinen (elokuva)

text: Kotona Karvinen on raivoissaan Oskulle koska se on saanut enemmän huomiota ja aiheuttaa vahingossa ketjureaktion, joka on tuhota koko talon. Seurauksena Karvinen joutuu yöksi ulos. Kun Osku tulee lohduttamaan Karvista, Karvinen menee sisään ja sulkee Oskun ulos, jolloin Osku karkaa. Myöhemmin Karvisen omatunto alkaa kolkuttaa ja Karvinen päättää lähteä etsimään Oskua suurkaupungista. Koirankouluttaja Onni Onninen nappaa Oskun ja väittää sitä omakseen että voisi viedä sen ohjelmaansa New Yorkiin. Samalla Esko ja Liisa etsivät sekä kadonnutta Oskua että Karvista.


title: Fränk Schleck

text: Fränk Schleck (s. 15. huhtikuuta 1980 Luxemburg) on luxemburgilainen ammattipyöräilijä. Hän aloitti ammattilaisuransa 2003, ja edusti tanskalaistallia CSC/Team Saxo Bank vuoden 2010 loppuun. Kaudella 2011 hän edusti luxemburgilaista Team Leopard-Trekiä ja kaudesta 2012 RadioShack-Nissan-Trekiä. Vuoden dopingtuomion jälkeen hän palasi nimensä Trek Factory Racingiksi vaihtaneeseen talliin 2014. Hän pääti uransa Trek-Segafredo-tallissa kauden 2016 jälkeen.


title: Fränk Schleck

text: Schleck sijoittui vuonna 2004 kymmenenneksi maantieajon MM-kilpailussa. Vuonna 2005 hän oli toinen sekä Züri-Metzgete -kilpailussa Paolo Bettinin jälkeen että Giro dell'Emilia -ajossa Gilberto Simonin takana. Lombardian ympäriajossa Schleck oli kolmas Bettinin ja Simonin jälkeen. Lisäksi hän voitti Luxemburgin maantiemestaruuden ja oli neljäs Sveitsin ympäriajossa.


title: Fränk Schleck

text:
Vuonna 2006 Schleck sijoittui viidenneksi Pariisi–Nizza-ajossa. Hän loukkaantui huhtikuussa Baskimaan ympäriajossa, mutta toipui pian ja voitti myöhemmin samassa kuussa Amstel Gold Racen karattuaan kärkiryhmältä kymmenen kilometriä ennen maalia – Schleck ajoi soolona maaliin Caubergin nousun huipulle. Seuraavan viikon aikana hän sijoittui neljänneksi La Flèche Wallonnessa ja seitsemänneksi Liège-Bastogne-Liègessä. Kesäkuussa hän ajoi kuudenneksi Sveitsin ympäriajossa.
Saman vuoden Ranskan ympäriajossa Schleck voitti 15. etapin, joka päättyi legendaarisen L'Alpe D'Huez'n huipulle – hän pudotti Damiano Cunegon kyydistään puolitoista kilometriä ennen maalia. Tour de Francen lopputuloksissa Schleck oli kymmenes. Ajettuaan vielä seitsemänneksi Lombardian ympäriajossa Schleck sijoittui vuoden 2006 ProTour -sarjan loppupisteissä kolmanneksi.


title: Fränk Schleck

text: Vuonna 2007 Fränk Schleck sijoittui kolmanneksi Liège-Bastogne-Liègessä Danilo Di Lucan ja Alejandro Valverden jälkeen. Lisäksi hän voitti Sveitsin ympäriajon 4. etapin sekä sijoittui kuudenneksitoista Ranskan ympäriajossa. MM-kilpailujen maantieajossa Schleck sijoittui loppukirin jälkeen neljänneksi ja voitti Giro dell'Emilia -kilpailun.


title: Fränk Schleck

text: Vuonna 2008 Schleck sijoittui toiseksi Amstel Gold Racessa jouduttuaan päästämään Damiano Cunegon ohitseen Caubergin mäen loppuosuudella. Liège–Bastogne–Liègessä hän sijoittui kolmanneksi hävittyään loppukirissä Alejandro Valverdelle ja Davide Rebellinille. Schleck oli kolmas myös Luxemburgin ympäriajossa ja voitti kotimaansa maantieajomestaruuden. Ranskan ympäriajossa hän sijoittui Pyreneillä ajetulla kymmenennellä etapilla kolmanneksi nousten samalla kokonaiskilpailussa toiseksi. 15. etapin jälkeen hän sai kahdeksi päiväksi maillot jaune -paidan haltuunsa. Toiseksi viimeisen päivän huono aika-ajosuoritus pudotti hänet lopulta viidenneksi.


title: Fränk Schleck

text: Schleck voitti vuonna 2009 Kalifornian ympäriajon kahdeksannen etapin. Pariisi–Nizzan kokonaiskilpailussa hän sijoittui toiseksi. Luxemburgin ympäriajossa hän voitti kokonaiskilpailun ja kolmannen etapin. Ranskan ympäriajossa Schleck voitti 17. etapin ja sijoittui kokonaiskilpailussa neljänneksi. Vuonna 2010 hän oli Liège–Bastogne–Liègessä kahdeksas. Luxemburgin ympäriajossa hän voitti toisen etapin ja sijoittui kokonaiskilpailussa toiseksi. Kesäkuussa hän voitti Sveitsin ympäriajon kokonaiskilpailun ja kolmannen osuuden sekä Luxemburgin maantieajomestaruuden. Espanjan ympäriajossa hän oli 16:nnella etapilla toinen, 20. etapilla kolmas ja kokonaiskilpailussa neljäs.


title: Fränk Schleck

text: Schleck voitti 2011 Critérium Internationalin ensimmäisen etapin ja kokonaiskilpailun. Liège–Bastogne–Liègessä hän oli toinen hävittyään loppukirissä Philippe Gilbertille. Kesäkuussa hän voitti Luxemburgin maantieajomestaruuden. Ranskan ympäriajossa hän sijoittui toiseksi 18. etapilla ja kolmanneksi 12. etapilla. Kokonaiskilpailussa hän oli kolmas. Clásica de San Sebastián -kilpailussa hän sijoittui viidenneksi. Vuoden 2012 Italian ympäriajossa hän sijoittui seitsemännellä etapilla kolmanneksi. Luxemburgin ympäriajossa hän oli kolmas ja Sveitsin ympäriajon kokonaiskilpailussa toinen.


title: Fränk Schleck

text: Vuoden 2012 Ranskan ympäriajon aikana Schleckistä otettu dopingnäyte osoittautui positiiviseksi. Hän sai vuoden kilpailukiellon. Kilpailukieltonsa jälkeen hän voitti maantieajon Luxemburgin-mestaruuden 2014. Saman vuoden Ranskan ympäriajossa hän oli kahdestoista. Espanjan ympäriajossa 2015 hän voitti Quirósiin päättyneen 16. etapin.


title: Fränk Schleck

text: Fränk Schleck ajoi vuosia samassa tallissa uransa 2014 päättäneen pikkuveljensä Andyn kanssa.


title: Ullanlinnan peruspiiri

text: Ullanlinnan peruspiiri on Helsingin kaupungin hallinnon tarpeita varten luotu hallinnollinen alue. Eteläiseen suurpiiriin kuuluvaan Ullanlinnan peruspiiriin kuuluu Ullanlinnan kaupunginosan lisäksi Eiran, Kaivopuiston, Kaartinkaupungin, Punavuoren, Suomenlinnan kaupunginosat sekä Länsisataman kaupunginosaan kuuluva Hernesaari ja Ulkosaarten kaupunginosaan kuuluva Länsisaaret.


title: Ullanlinnan peruspiiri

text: Ullanlinnan peruspiirin asukasluku vuoden 2014 alussa oli 23 997 ja työpaikkojen määrä 2012 lopussa 24 026.


title: Stefan Schumacher

text: Stefan Schumacher (s. 21. heinäkuuta 1981 Großbettlingen, Esslingen) on saksalainen pyöräilijä, joka kilpaili ammattilaisena 2002−2017.


title: Stefan Schumacher

text: Schumacher voitti kaksi etappia vuoden 2006 Italian ympäriajossa pitäen myös kaksi päivää kokonaiskilpailun johtajan "maglia rosa" -paitaa. Vuonna 2007 hän voitti Amstel Gold Race -klassikon karattuaan kärkiryhmästä runsas kilometri ennen maalia. Samana vuonna hän saavutti pronssia maantieajon MM-kilpailussa kuuluttuaan viiden miehen kärkiryhmään, josta kultaa voitti loppukirin jälkeen Paolo Bettini ja hopeaa Aleksandr Kolobnev.


title: Stefan Schumacher

text: Vuoden 2008 Ranskan ympäriajossa Schumacher voitti neljännen etapin, aika-ajon, siirtyen samalla kokonaiskilpailun johtajan maillot jaune -paitaan. Hän kantoi keltaista paitaa kahden etapin ajan, mutta menetti sen 6. etapin jälkeen kaatuessaan viimeisellä kilometrillä. Schumacher voitti ympäriajon molemmat henkilökohtaiset aika-ajot voittamalla myös toiseksi viimeisen eli 20. etapin.


title: Stefan Schumacher

text: Vuoden 2008 lokakuussa Ranskan antidopingjärjestö AFLD ilmoitti, että Schumacher on antanut positiivisen dopingnäytteen Ranskan ympäriajon aikana. Hänen ympäriajon aikana antamansa virtsanäyte oli sisältänyt epäilyttäviä arvoja, joten AFLD määräsi suoritettavaksi uusintatestejä ympäriajon aikana otetuista verinäytteistä. Verinäytteiden uudelleentestaus varmisti Schumacherin kärynneen samasta kolmannen sukupolven EPO-hormonista CERAsta, josta ympäriajon aikana jäivät kiinni myös muun muassa Riccardo Riccò ja Leonardo Piepoli. Maaliskuussa 2009 kansainvälinen pyöräilyliitto UCI tuomitsi Schumacherille kahden vuoden kilpailukiellon. Huhtikuussa 2009 julkistettiin tieto, että myös Pekingin 2008 olympialaisissa otetun näytteen uusintatesti osoitti Schumacherin syyllistyneen CERAn käyttöön.


title: Stefan Schumacher

text: Vuonna 2013 Schumacher myönsi käyttäneensä systemaattisesti dopingaineita uransa aikana. Hän kertoi käyttäneensä epo-hormonia, kasvuhormoneja ja kortikosteroideja.


title: Havaiji (saari)

text:
Havaijin saari (, ) on Yhdysvaltoihin kuuluvien Havaijisaarten ja Havaijin osavaltion suurin saari. Havaijin saaren pinta-ala on yli kaksi kertaa kaikkien muiden saariryhmän saarten pinta-ala yhteensä. Se koostuu viidestä kilpitulivuoresta, suurimpina Mauna Kea (4 206 m) ja Mauna Loa (4 170 m), joista ensimmäinen on maailman korkein vuori meren pohjasta mitattuna ja jolla sijaitsee useita tähtitieteellisiä observatorioita. Mauna Loa on edelleen aktiivinen. Kilauea (1 222 m) on tällä hetkellä maailman aktiivisin tulivuori saaren etelärinteellä, joka on purkautunut jatkuvasti vuodesta 1983, kasvattaen saaren pinta-alaa jatkuvasti.
Vanhin tulivuorista on Kohala (1 700 m), joka ei ole purkautunut 60 000 vuoteen. Hualalai (2 523 m) saaren länsiosassa purkautui viimeksi 1801.


title: Havaiji (saari)

text: Ka Lae, saaren eteläkärjessä, on Yhdysvaltojen eteläisin piste ().


title: Havaiji (saari)

text: Havaijin saari on geologisesti nuorin saari Havaijin saariryhmästä. Sen uskotaan myös olleen ensimmäinen saari, jolle polynesialaiset uudisasukkaat rantautuivat 1500 vuotta sitten.


title: Havaiji (saari)

text: Vuosi sen jälkeen, kun kapteeni James Cook oli rantautunut Kauain saarelle, hän sai surmansa Havaijin saarella. Kealakekuan lahdella paikalliset soturit surmasivat Cookin 1779. Kohalassa saaren pohjoisosassa syntynyt kuningas Kamehameha I (1758–1819) yhdisti Havaijin saaren heimot vuonna 1791, jonka jälkeen hän lopulta yhdisti koko saariryhmän Havaijin kuningaskunnaksi 1810. Kuninkaan oikeusistuin sijaitsi saarella vuoteen 1804 saakka, kunnes se muutti Oahulle. Kamehameha I palasi kotisaarelleen 1812, josta käsin hän hallitsi aina kuolemaansa saakka.


title: Havaiji (saari)

text:
Kamehameha I rakennutti viimeiseksi jääneen havaijilaisen temppelin (heiau) Puukoloaan, saaren pohjoisosaan, vuosina 1790–1791. Se on suurin nykypäiviin saakka säilyneistä havaijilaisista temppeleistä.
Ensimmäiset lähetyssaarnaajat saapuivat Kailua-Konaan 1820, ja samana vuonna paikkakunnalle pystytettiin Mokuaikuan kirkko, joka on saarten ensimmäinen kristillinen kirkko. Lähetyssaarnaajia seurasi myös muita länsimaisia maahanmuuttajia. Heidän mukanaan saarelle tuotiin karjaa.


title: Havaiji (saari)

text: Havaijin saaren talouselämän keskukset ovat Hilo saaren itäosassa ja Kailua-Kona länsirannikolla. Molemmissa on myös kansainvälinen lentokenttä. Hilossa ja Kawaihaessa ovat myös saaren talouden kannalta merkittävät syväsatamat.


title: Havaiji (saari)

text: Saaren talous koostuu pääosin viidestä sektorista: palvelut (erityisesti turismi) ja kauppa, julkishallinto, rakennusala, rahoitus ja kiinteistöt, sekä maatalous.


title: Havaiji (saari)

text: Sokeriplantaasien ja -tuotannon vähentäminen on aiheuttanut saarilla työttömyyttä, joka on muita saaria suurempaa (5,9 %). Saari on maailman suurin makadamia-pähkinöiden ja orkideoiden tuottaja sekä Yhdysvaltojen suurin kahvin ja inkiväärin tuottaja. Muita tärkeitä vientikasveja ovat papaija, trooppiset kukat, koristekasvit ja taaro. Saarella sijaitsee vuonna 1840 perustettu Parker Ranch, joka on noin 60 000 hehtaarillaan Yhdysvaltain suurimpia ja vanhimpia karjatiloja. Karjanhoidon lisäksi myös kalastus on tärkeää.